
PRIJEDLOG ZAKONA O REGISTRU BIRAČA
I. USTAVNA OSNOVA ZA DONOŠENJE ZAKONA
	Ustavna osnova za donošenje ovoga Zakona sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, br. 85/10. – pročišćeni tekst i 5/14. – Odluka Ustavnog suda Republike Hrvatske).
II. OCJENA STANJA I OSNOVNA PITANJA KOJA SE UREĐUJU ZAKONOM TE POSLJEDICE KOJE ĆE DONOŠENJEM ZAKONA PROISTEĆI
1. Ocjena stanja
Zakon o registru birača („Narodne novine“, br. 144/12., 105/15. i 98/19., u daljnjem tekstu: važeći Zakon) donesen je 2012. godine i otad je mijenjan dvaput. 
Osnovnim tekstom Zakona iz 2012. postavljeni su temelji današnjeg registra birača, odnosno ustrojena je jedinstvena elektronička baza podataka osoba koja imaju biračko pravo, a što je bio značajan iskorak u povezivanju podataka, ne samo unutar registra birača nego i s drugim bazama podataka u skladu s tadašnjim mogućnostima interoperabilnosti. 
Zakonom iz 2012. uvedeni su pojmovi „registar birača“ i „popis birača“. Prema važećem Zakonu registar birača je zbirka osobnih podataka o svim biračima hrvatskim državljanima s prebivalištem u Republici Hrvatskoj i hrvatskim državljanima koji nemaju prebivalište u Republici Hrvatskoj te državljanima država članica Europske unije koji ostvaruju biračko pravo u Republici Hrvatskoj, a popis birača je dio registra birača koji se sastavlja nakon zatvaranja registra, a sastoji se od podataka iz evidencije hrvatskih državljana s prebivalištem u Republici Hrvatskoj koji imaju važeće osobne iskaznice, evidencije privremeno upisanih birača, birača kojima je izdana potvrda za glasovanje izvan mjesta prebivališta, evidencije prethodno registriranih birača, popisa aktivno registriranih hrvatskih državljana koji nemaju prebivalište u Republici Hrvatskoj i evidencije državljana država članica Europske unije koji ostvaruju biračko pravo u Republici Hrvatskoj te služi kao temelj za glasovanje na dan izbora odnosno referenduma. U zadnjih deset godina broj birača bez važeće osobne iskaznice varira (2016., prijevremeni izbori za zastupnike u Hrvatski sabor, 38.324 birača s prebivalištem u RH bez važeće OI; 2025., lokalni zbori, 101.184 birača s prebivalištem u RH bez važeće OI). Ovdje je potrebno napomenuti da neovisno o tome što osobe s nevažećom osobnom iskaznicom prema važećem Zakonu ne ulaze u popis birača, one i dalje imaju i mogu ostvarivati biračko pravo na temelju potvrde za glasovanje (plava potvrda) koja im se izdaje na izborni dan. 
Zakon iz 2012. uveo je novi pojam „aktivna registracija“ koji se odnosi na birače koji nemaju prebivalište u Republici Hrvatskoj. 
Izmjene iz 2015. godine povezane su s donošenjem novog Zakona o osobnoj iskaznici („Narodne novine“, br. 62/15.). Donošenjem novog Zakona o osobnoj iskaznici omogućeno je i hrvatskim državljanima koji nemaju prijavljeno prebivalište u Republici Hrvatskoj da ishode osobnu iskaznicu s podatkom o njihovu prebivalištu izvan Republike Hrvatske prema podacima o prebivalištu ispisanim u javnim ispravama koje im je izdalo nadležno tijelo države u kojoj imaju prijavljeno prebivalište ili odobren boravak. Slijedom toga, postojeći institut aktivne registracije je dodatno razrađen pa je uz aktivnu registraciju na osobni zahtjev uvedena i aktivna registracija po službenoj dužnosti birača kojima je izdana osobna iskaznica s podatkom o prebivalištu izvan Republike Hrvatske. 
Izmjene iz 2019. povezane su s donošenjem novog Zakona o sustavu državne uprave („Narodne novine“, br. 66/19.) i potrebom usklađivanja s promjenama u sustavu državne uprave. Dotadašnje poslove koji su obavljali uredi državne uprave u županijama trebalo je povjeriti županijama.
U praćenju i analizi primjene važećeg Zakona istaknulo se nekoliko bitnih razloga za promjenu pravnog okvira koji uređuje registar birača.
Uvodno je potrebno istaknuti da Zakon o registru birača nije samo pravni okvir, nego je to i popis funkcionalnih zahtjeva koje mora imati aplikacija, odnosno informacijski sustav registra birača. Razvojem novih tehnologija i državne informacijske infrastrukture te unaprjeđenjem interoperabilnosti stvorene su pretpostavke za pojednostavljenje i digitalizaciju procesa koji se trenutno obavljaju ručno ili poluautomatski i u većem broju koraka nego je to potrebno. U tom smislu, daljnja digitalizacija i pojednostavljenje postupanja traži promjenu određenih pravnih pravila koja uređuju registar birača. Isto tako, registar birača kao informacijski sustav mora biti sukladan Zakonu o državnoj informacijskoj infrastrukturi („Narodne novine“, br. 72/25.) u smislu tehničke izvedbe i dohvaćanja podataka.
Sadržaj osobnih podatka koji se upisuju u registar birača potrebno je uskladiti sa Zakonom o prestanku važenja Zakona o matičnom broju („Narodne novine“, br. 10/23.). Važećim Zakonom je propisano da se u registar birača upisuje matični broj građana, a koji se više ne dodjeljuje od stupanja na snagu Zakona o prestanku važenja Zakona o matičnom broju 4. veljače 2023.
Nadalje, zbog činjenice da su na izvatke dostavljene na biračka mjesta bili upisani samo birači s važećom osobnom iskaznicom - birači bez važeće osobne iskaznice, da bi mogli glasovati, su na izborni dan morali prethodno ishoditi tzv. plavu potvrdu, a biračka mjesta nisu uvijek na istom mjestu pa ni blizu mjesta gdje se izdaju potvrde. Ishođenje potvrde je za birače administrativni teret i oduzimanje vremena i nepoznato je koliko je birača to odvratilo od glasovanja, ali je poznato da je u zadnjem izbornom ciklusu za izbore održane 2024. i 2025. izdano 11.530 plavih potvrda biračima s prebivalištem u Republici Hrvatskoj, od toga 7.642 na izborni dan za zastupnike u Hrvatski sabor. Od izdane 7.642 potvrde samo Grad Zagreb je izdao 2.225. Za svaku izdanu potvrdu potrebno je, prema procjeni ovlaštenih službenika za izdavanje potvrda oko sedam minuta (proces izdavanja potvrde: 1. birač dolazi u ured po plavu potvrdu, 2. utvrđivanje identiteta birača i provjera podataka u registru birača o statusu osobne iskaznice, 3. unos podataka u aplikaciju registra birača, 4. ispisivanje zahtjeva za izdavanje potvrde, 5. izdavanje i ovjera potvrde, 6. uručenje potvrde biraču). S obzirom da u iskazano vrijeme za izdavanje potvrde (7 min.) nije uračunato vrijeme birača za dolazak do mjesta za izdavanje potvrde i vraćanje na biračko mjesto, stvarno vremensko i financijsko opterećenje ovog procesa je još i veće.
Odredbe o posebnim statusima (privremeni upis, prethodna registracija, aktivna registracija i izdavanje potvrde za glasovanje izvan mjesta prebivališta) u vrijeme raspisanih izbora za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državni referendum potrebno je sadržajno i nomotehnički urediti. To je posebno potrebno u odnosu na podnošenje i rješavanje zahtjeva kako bi se otklonili nepotrebni administrativni međukoraci i time rasteretila nadležna upravna tijela, a biračima se brže riješio njihov zahtjev. 
Odredbe kojima se uređuje izrada izvadaka potrebno je detaljnije razraditi i normirati glede sadržaja, izrade i dostave izvadaka na biračka mjesta.
Sadržaj važećeg Zakona kao i ovoga Prijedloga zakona o registru birača velikim dijelom je zadan propisima kojima se uređuju izbori i referendum (Zakon o izboru predsjednika Republike Hrvatske („Narodne novine“, br. 22/92., 42/92., 71/97., 69/04., 99/04., 44/06., 24/11. i 128/14.), Zakon o izborima zastupnika u Hrvatski sabor („Narodne novine“, br. 116/99., 109/00., 53/03., 44/06., 19/07., 20/09., 145/10., 24/11., 93/11., 19/15., 104/15. i 98/19.), Zakon o izboru članova u Europski parlament iz Republike Hrvatske („Narodne novine“, br. 23/13., 92/10. i 143/13.), Zakon o lokalnim izborima („Narodne novine“, br. 144/12., 121/16., 98/19., 42/20., 144/20. i 37/21.), Zakon o pravu državljana drugih država članica Europske Unije u izborima za predstavnička tijela jedinica lokalne i područne (regionalne) samouprave („Narodne novine“, broj 92/10.), Zakon o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15, 123/17., 98/19. i 144/20.), Zakon o izboru vijeća i predstavnika nacionalnih manjina („Narodne novine“, br. 25/19.), Zakon o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave („Narodne novine“, br. 33/96., 92/01., 44/06., 58/06., 69/07., 38/09., 100/16. i 73/17.)).
Sadržaj ovoga Prijedloga zakona dijelom je uvjetovan državnom informacijskom infrastrukturom, aplikacijom registra birača i elektroničkom uslugom e-Birači (složena usluga koja obuhvaća: e-Privremeni upis, e-Prethodnu registraciju, e-Aktivnu registraciju, e-Promjenu nacionalnosti i e-Zapis iz registra birača) u smislu daljnje digitalizacije i pojednostavljenja postupanja. 
2. Osnovna pitanja koja se uređuju Zakonom
Prijedlogom zakona uređuju se sljedeća osnovna pitanja:
· sadržaj, vođenje registra birača i ažuriranje podataka
· upis, deaktivacija upisa i brisanje iz registra birača
· prava i obveze nadležnih tijela i birača u vrijeme raspisanih izbora
· ostvarivanje prava glasovanja izvan mjesta prebivališta
· zatvaranje registra birača, zaključivanje registra birača i izrada izvadaka
· izdavanje potvrde o biračkom pravu
· otvorenost, kontrola i zaštita osobnih podataka.
3. Posljedice koje će proisteći donošenjem Zakona 
Ovim Zakonom otklanja se niz dvojbi i nedorečenosti u razumijevanju i primjeni instituta registra birača uz istovremeno administrativno rasterećenje nadležnih tijela i birača te povećanje transparentnosti vođenja, ažuriranja i korištenja podataka iz registra birača za pripremu izbora i referenduma. 
Posljedice koje će proizaći iz ovoga Zakona mogu se podijeliti po sljedećim područjima:
Digitalna transformacija i automatizacija procesa
Paralelno s izradom ovoga Zakona radi se i na reinženjeringu aplikacije registra birača sukladno novim tehnologijama. U smislu dohvaćanja i ažuriranja podataka nova aplikacija registra birača, a koju treba pratiti i pripadajući pravni okvir, bit će usklađena sa Zakonom o državnoj informacijskoj infrastrukturi. To znači da će se podaci automatski ažurirati u realnom vremenu dohvaćanjem podatka iz nadležnih službenih evidencija koje se za njih vode. To ujedno znači da kvaliteta i točnost podataka u registru birača ovisi o kvaliteti i točnosti podataka u temeljenim evidencijama koje se vode za te podatke. Ovdje treba ukazati i na odgovornost birača da točno prijavljuju svoje podatke, a u kontekstu registra birača jedan od najvažnijih podataka je podatak o prebivalištu. 
Osim automatskog ažuriranja podataka, niz dosadašnjih poslovnih procesa koji su se odvijali ručno ili poluautomatski uz udio rada službenih osoba u županijama i Gradu Zagrebu, automatiziran je do kraja. Tako će se sad, primjerice, zahtjevi podneseni putem sustava e-Građani automatski provoditi. Dosad je za to trebalo dodatno odobrenje službenika županije, odnosno Grada Zagreba. Dakle, službenik je morao ući u aplikaciju birača, pa u popis podnesenih zahtjeva putem e-Građani, odabrati birača pojedinačno i kliknuti na opciju „odobri zahtjev“. Samo službenici Grada Zagreba za izbore održane 2024. i 2025. za odobrenje privremenog upisa, aktivne i prethodne registracije podnesenih putem e-Građani su kliknuli 14.536 puta. Ako se uzme da za svakog birača treba samo minuta, to su 242 sata rada službenika koji su se mogli utrošiti za obavljanje drugih poslova. Isto tako, većina bilješki koje su se dosad ručno unosile (primjerice za upis bilješke o brisanju treba u prosjeku pet minuta po biraču) automatski će se kreirati na temelju dostupnih podataka, a što će za posljedicu imati uštedu tisuća sati rada službenih osoba u županijama i Gradu Zagrebu. 
Sve navedeno, osim što će administrativno rasteretiti službene osobe nadležnih upravnih tijela u županijama i Gradu Zagrebu, mogućnost ljudske pogreške će svesti na minimum.
Usklađivanje s drugim zakonima
Ovaj Zakon bit će usklađen sa Zakonom o prestanku važenja Zakona o matičnom broju jer ne previđa vođenje podataka o matičnom broju građana uz osobni identifikacijski broj (OIB) za birače hrvatske državljane. 
Isto tako, bit će usklađen sa Zakonom o državnoj informacijskoj infrastrukturi u smislu dohvaćanja i razmjene podatka putem Državne sabirnice (GSB).
Pojednostavljenje ostvarivanja biračkog prava
Postojanje različitih kategorija, odnosno pojmova registar birača – popis birača nije se pokazalo opravdanim ni korisnim, pogotovo ne za birače. Ukidanjem sadašnjeg pojma „popis birača“, u središte se stavlja birača kojem treba olakšati, a ne otežati ostvarivanje njegovog Ustavom zajamčenog prava. Ako je biraču poznato prebivalište u Republici Hrvatskoj temeljem podataka iz službene evidencije o prebivalištu i boravištu građana Ministarstva unutarnjih poslova, toga će se birača uvrstiti u izvadak biračkog mjesta prema mjestu prebivališta neovisno o statusu osobne iskaznice i neće ga se više slati da prvo ide po tzv. plavu potvrdu kako bi mogao glasovati. 
Prema Prijedlogu zakona, status osobne iskaznice ostat će relevantan samo u odnosu na birače koji nemaju prebivalište u Republici Hrvatskoj za potrebe provođenja aktivne registracije po službenoj dužnosti.
Ažuriranje podataka
Podaci u registru birača ažurirat će se u realnom vremenu dohvaćanjem podataka iz nadležnih službenih evidencija. Automatsko ažuriranje podataka ispunjava svoju svrhu sve dok podaci potrebni registru birača postoje u temeljenim evidencijama iz kojih se dohvaćaju.  U odnosu na upise u kojima nedostaju ključni podaci uvodi se administrativno zatvaranje upisa dok se ne utvrde potrebni podaci. Ne radi se o brisanju birača i gubitku prava glasa nego o administrativno-tehničkom uređenju kako bi imali točan i pouzdan registar birača.
Širenje nadležnosti i olakšavanje podnošenja zahtjeva birača
Ovim Prijedlogom zakona proširuje se stvarna nadležnost za zaprimanje i rješavanje zahtjeva u vrijeme raspisanih izbora (zahtjevi za privremeni upis, prethodnu registraciju, aktivnu registraciju i izdavanje potvrde za glasovanje izvan mjesta prebivališta). Ove odredbe idu u prilog kako birača tako i nadležnih tijela jer je povećana dostupnost tijela uz istovremeno pojednostavljenje procedura. Naglasak je da bi zahtjeve koji se mogu podnijeti putem sustava e-Građani (zahtjevi za privremeni upis, prethodnu registraciju i aktivnu registraciju) trebalo tim putem i podnositi. Međutim, za birače koji žele neposredno podnijeti zahtjev, dostupnost nadležnih tijela je bitno proširena.
Zatvaranje registra, donošenje odluke o zaključenom registru birača i izrada izvadaka
Odredbe o zatvaranju registra birača, donošenju odluke o zaključenom registru birača i izradi izvadaka su nomotehnički i normativno dorađene. Također, redefinirani su rokovi, odnosno produžen je rok između zatvaranja registra birača i donošenja odluke o zaključenom registru birača. Ovaj rok je trebalo produžiti kako bi se nadležnim tijelima ostavilo dovoljno vremena za zaprimanje i obradu pravovremeno podnesenih zahtjeva i izbjeglo donošenje odluke o izmjeni odluke zbog obrade u roku podnesenih, ali naknadno zaprimljenih zahtjeva, a što je zbog dosadašnjeg roka od samo dva dana bilo gotovo pravilo.
Otvorenost, kontrola i zaštita osobnih podataka 
Otvorenost podataka i kontrola podataka u registru birača u ravnoteži su sa zaštitom osobnih podataka. Ovim Prijedlogom zakona kao i važećim Zakonom, omogućava se svakom biraču da provjeri svoj upis u registru birača, bilo putem sustava e-Građani ili u nadležnom upravnom tijelu. Isto tako, sukladno posebnim zakonima, zastupnici u Hrvatskom saboru i članovi predstavničkih tijela jedinica lokalne i područne (regionalne) samouprave imaju pravo uvida u podatke iz registra birača. Ovim odredbama omogućava se kontrola podataka upisanih u registar birača.
Otvorenosti i kontroli podataka pridonijet će i objava otvorenih podataka na portalu otvorenih podataka.
Zaštita osobnih podataka je uređena u zasebnom poglavlju. Jasno i pregledno su popisani voditelji obrade podataka ovisno o nadležnosti, odnosno poslovima, obvezama i pravima koje imaju na temelju ovoga Zakona i posebnih zakona kojima se uređuju izbori i referendum.
III. OCJENA I IZVORI POTREBNIH SREDSTAVA ZA PROVOĐENJE ZAKONA
Sredstva u iznosu 267.000 eura (198.900 eura za 2026.: nova aplikacija Registra birača i 68.100 eura za 2027.) potrebna za reinženjering informacijskog sustava registra birača, razvoj servisa za razmjenu podataka između informacijskog sustava registra birača s drugim evidencijama te prilagodbu elektroničke usluge e-Birači, osigurana su za 2026. godinu u Državnom proračunu Republike Hrvatske za 2026. godinu i projekcijama za 2027. i 2028. godinu u okviru razdjela 109 Ministarstvo pravosuđa, uprave i digitalne transformacije, glave 10905, aktivnosti A677016 Elektroničko pravosuđe i uprava, a za 2027. godinu su planirana u okviru limita ukupnih rashoda koje je Vlada Republike Hrvatske utvrdila Odlukom o proračunskom okviru za razdoblje 2027. - 2029. donesenom na sjednici održanoj 30. lipnja 2026. godine za razdjel 109 Ministarstvo pravosuđa, uprave i digitalne transformacije.
Sredstva za provedbu aktivnosti iz nadležnosti Ministarstva unutarnjih poslova planirana su u okviru limita ukupnih rashoda koje je Vlada Republike Hrvatske utvrdila Odlukom o proračunskom okviru za razdoblje 2027. - 2029. donesenoj na sjednici održanoj 30. lipnja 2026. godine za razdjel 040 Ministarstvo unutarnjih poslova, u okviru redovnog poslovanja.
Sredstva u iznosu 38.125 eura potrebna za povezivanje izbornih sustava Državnog izbornog povjerenstva s Registrom birača planirana su u okviru limita ukupnih rashoda koje je Vlada Republike Hrvatske utvrdila Odlukom o proračunskom okviru za razdoblje 2027. - 2029. donesenom na sjednici održanoj 30. lipnja 2026. godine za razdjel 012 Državno izborno povjerenstvo Republike Hrvatske. 
Planirani rok stupanja Zakona na snagu: 1. ožujka 2027.

PRIJEDLOG ZAKONA O REGISTRU BIRAČA
I. OPĆE ODREDBE
[bookmark: _Hlk9080077]Članak 1.
Ovim Zakonom uređuje se ustroj, sadržaj, vođenje i priprema registra birača za provedbu izbora i referenduma.
Članak 2.
Pojmovi koji se koriste u ovom Zakonu, a imaju rodno značenje, odnose se jednako na muški i ženski rod.
Članak 3.
Registar birača je elektronički vođen registar o svim biračima hrvatskim državljanima i državljanima drugih država članica Europske unije koji ostvaruju biračko pravo u Republici Hrvatskoj.
Članak 4.
(1) Podaci iz registra birača koriste se za provedbu izbora za zastupnike u Hrvatski sabor, izbora za Predsjednika Republike Hrvatske, izbora za članove u Europski parlament iz Republike Hrvatske, lokalnih izbora, izbora za članove vijeća i predstavnika nacionalnih manjina u jedinicama lokalne i područne (regionalne) samouprave (u daljnjem tekstu: izbori), državnog i lokalnog referenduma (u daljnjem tekstu: referendum) i izbora za članove vijeća mjesnih odbora.
(2) Prikupljanje i obrada osobnih podataka provode se sukladno propisima kojima se uređuje zaštita osobnih podataka. 
Članak 5.
(1) Birač može ostvariti svoje biračko pravo nakon što je upisan u registar birača.
(2) Birač može imati samo jedan upis u registru birača.
II. SADRŽAJ I VOĐENJE REGISTRA BIRAČA
Članak 6.
Registar birača sastoji se od:
1. [bookmark: _Hlk221804428]evidencije birača hrvatskih državljana s prebivalištem u Republici Hrvatskoj
2. evidencije birača hrvatskih državljana koji nemaju prebivalište u Republici Hrvatskoj
3. evidencije birača državljana drugih država članica Europske unije koji ostvaruju biračko pravo u Republici Hrvatskoj.
Članak 7.
(1) Registar birača vodi se po službenoj dužnosti.
(2) Upravno tijelo županije i Grada Zagreba nadležno za registar birača (u daljnjem tekstu: upravno tijelo) vodi dio registra birača za područje za koje je ustrojeno (u daljnjem tekstu: nadležno upravno tijelo) kao povjereni posao državne uprave.
(3) Upravno tijelo Grada Zagreba vodi i evidenciju birača hrvatskih državljana koji nemaju prebivalište u Republici Hrvatskoj.
Članak 8.
(1) Za birače koji imaju prebivalište u Republici Hrvatskoj registar birača vodi se za svaki grad i općinu u Republici Hrvatskoj po naseljima, ulicama i trgovima, a adresni podaci temelje se na registru prostornih jedinica.
(2) Za birače koji nemaju prebivalište u Republici Hrvatskoj registar birača vodi se po državama.
III. UPIS I BRISANJE IZ REGISTRA BIRAČA
Članak 9.
Upravno tijelo obavlja poslove:
1. upisa u registar birača
2. dopune, ispravka i promjene podataka u registru birača
3. brisanja osoba iz registra birača
4. upisa bilješki u registar birača
5. zaključivanja registra birača
6. izrade izvadaka iz registra birača
7. izdavanja potvrda
8. obavlja i druge poslove određene ovim Zakonom i posebnim zakonima kojima se uređuju izbori i referendum.
Članak 10. 
[bookmark: _Hlk219705207](1) U evidenciju birača hrvatskih državljana s prebivalištem u Republici Hrvatskoj i evidenciju birača hrvatskih državljana koji nemaju prebivalište u Republici Hrvatskoj upisuju se sljedeći podaci:
1. osobni identifikacijski broj (OIB) 
2. osobno ime
3. datum rođenja
4. spol
5. državljanstvo
6. nacionalnost
7. prebivalište
8. broj i status važenja osobne iskaznice za birača kojemu je izdana osobna iskaznica s podatkom o njegovu prebivalištu izvan Republike Hrvatske
9. izborna jedinica
10. bilješka o ostvarivanju prava na glasovanje na izborima za članove u Europski parlament u drugoj državi članici Europske unije, odnosno o oduzimanju prava na glasovanje na izborima za članove u Europski parlament iz Republike Hrvatske do brisanja bilješke
11. datum upisa u registar birača.
(2) U evidenciju birača hrvatskih državljana s prebivalištem u Republici Hrvatskoj upisuju se birači prema mjestu prebivališta u Republici Hrvatskoj.
(3) U evidenciju birača hrvatskih državljana koji nemaju prebivalište u Republici Hrvatskoj upisuju se birači po državama i adresnom podatku u inozemstvu koji se za njih vodi u Republici Hrvatskoj.
(4) Bilješka iz stavka 1. točke 10. ovoga članka upisuje se na temelju obavijesti države članice boravišta birača, odnosno druge države članice Europske unije u kojoj je upisan u popis birača. Bilješka se briše na temelju obavijesti o brisanju iz popisa birača druge države članice Europske unije. 
(5) O promjeni podataka iz stavka 1. ovoga članka upisuju se bilješke o promjeni, pravna osnova promjene i datum promjene.
Članak 11.
[bookmark: _Hlk219985732](1) Zahtjevi za upis, dopunu, ispravak ili promjenu podataka u registru birača mogu se nadležnom upravnom tijelu predati u pisanom obliku neposredno, poslati poštom, dostaviti elektroničkim putem ili usmeno izjaviti na zapisnik.
(2) Nadležno upravno tijelo o odbacivanju ili odbijanju zahtjeva donosi rješenje.
(3) Protiv rješenja iz stavka 2. ovoga članka može se izjaviti žalba tijelu državne uprave nadležnom za poslove opće uprave (u daljnjem tekstu: Ministarstvo).
(4) Iznimno od stavka 3. ovoga članka, u vrijeme raspisanih izbora ili referenduma, protiv rješenja iz stavka 2. ovoga članka nije dopuštena žalba, ali se može podnijeti tužba Visokom upravnom sudu Republike Hrvatske (u daljnjem tekstu: Visoki upravni sud) u roku od 24 sata od primitka rješenja.
(5) Visoki upravni sud odlučuje o tužbi u roku od 48 sati od predaje tužbe sudu.
Članak 12.
(1) Birači hrvatski državljani upisuju se u registar birača po službenoj dužnosti.
(2) Podaci iz članka 10. stavka 1. točaka 1. do 8. ovoga Zakona upisuju se u registar birača dohvaćanjem podataka iz službenih evidencija o prebivalištu i boravištu građana i osobnim ispravama tijela državne uprave nadležnog za unutarnje poslove.
Članak 13.
(1) Podaci iz članka 10. stavka 1. točaka 1. do 5., 7. i 8. ovoga Zakona ažuriraju se sukladno zakonu kojim se uređuje državna informacijska infrastruktura.
(2) Birača za kojeg se zaprimi obavijest o promjeni prebivališta će se automatski rasporediti u odgovarajuću evidenciju birača iz članka 6. ovoga Zakona.
(3) Birača za kojeg se zaprimi obavijest da mu je odjavljeno dosad poznato prebivalište, a nije prijavljeno novo mjesto i adresa prebivališta u Republici Hrvatskoj, odnosno država i mjesto u inozemstvu, automatski će se označiti neaktivnim u registru birača i neće se iskazivati u statistikama iz registra birača ni na izvadcima sve dok ne prijavi svoje prebivalište sukladno zakonu kojim se uređuje prebivalište.
Članak 14.
(1) Ako evidencije iz članka 12. stavka 2. ovoga Zakona ne sadrže podatak o nacionalnosti ili birač želi promijeniti preuzeti podatak o nacionalnosti, taj se podatak upisuje, odnosno mijenja na temelju osobne izjave birača.
(2) Na upis ili promjenu podatka o nacionalnosti primjenjuju se odredbe članka 11. ovoga Zakona.
(3) U registar birača upisuju se samo podaci o nacionalnosti birača pripadnika hrvatskog naroda i pripadnika nacionalnih manjina za koje se provode izbori po osnovi nacionalne pripadnosti.
(4) Za birače za koje nije zaprimljen podatak o nacionalnosti u skladu s odredbama ovoga članka podatak o nacionalnosti ne upisuje se.
Članak 15.
(1) Iz registra birača brišu se osobe koje su izgubile biračko pravo:
a) smrću
b) prestankom hrvatskog državljanstva.
(2) O brisanju birača upisuje se bilješka o brisanju, pravna osnova brisanja, datum smrti ili prestanka hrvatskog državljanstva i datum brisanja.
Članak 16.
Birača za kojeg se ne zaprimi podatak o činjenici smrti nakon navršenih 110 godina života automatski će se označiti neaktivnim u registru birača i neće se iskazivati u statistikama iz registra birača ni na izvadcima sve dok se ne utvrdi činjenica života.
IV. DRŽAVLJANI DRUGIH DRŽAVA ČLANICA EUROPSKE UNIJE
Članak 17.
(1) U evidenciju birača državljana drugih država članica Europske unije koji ostvaruju biračko pravo u Republici Hrvatskoj upisuju se sljedeći podaci:
1. osobni identifikacijski broj (OIB) 
2. osobno ime
3. datum i mjesto rođenja
4. spol
5. državljanstvo
6. prebivalište ili boravište u Republici Hrvatskoj
7. prethodno boravište u inozemstvu
8. ako je primjenjivo, mjesto ili izborna jedinica u matičnoj državi članici u čiji je popis birača bio posljednji put upisan 
9. vrsta izbora za koje je upisan
10. datum upisa u registar birača.
(2) U evidenciju se upisuju državljani drugih država članica Europske unije prema mjestu prebivališta ili boravišta u Republici Hrvatskoj, u roku i uz ispunjavanje uvjeta utvrđenih zakonima kojima se uređuju izbor članova u Europski parlament iz Republike Hrvatske i pravo državljana drugih država članica Europske Unije u izborima za članove predstavničkih tijela jedinica lokalne i područne (regionalne) samouprave.
(3) O promjeni podataka iz stavka 1. ovoga članka upisuju se bilješke o promjeni, pravna osnova promjene i datum promjene.
Članak 18.
(1) Državljani drugih država članica Europske unije, koji žele glasovati na izborima za članove u Europski parlament iz Republike Hrvatske, izborima za članove predstavničkih tijela jedinica lokalne i područne (regionalne) samouprave i lokalnom referendumu upisuju se u registar birača na temelju zahtjeva.
(2) Zahtjev se može podnijeti tijekom cijele godine, a u vrijeme raspisanih izbora do isteka roka utvrđenog zakonima kojima se uređuju izbor članova u Europski parlament iz Republike Hrvatske i pravo državljana drugih država članica Europske Unije u izborima za članove predstavničkih tijela jedinica lokalne i područne (regionalne) samouprave.
(3) Nadležno upravno tijelo obavještava osobu o statusu njezina zahtjeva. U slučaju odbacivanja ili odbijanja zahtjeva odgovarajuće se primjenjuju odredbe članka 11. stavaka 2. do 5. ovoga Zakona.
(4) O promjeni osobnih podataka birača iz članka 17. stavka 1. ovoga Zakona, a o kojim se ne vodi službena evidencija u Republici Hrvatskoj, birač obavještava nadležno upravno tijelo. 
Članak 19.
(1) Iz registra birača brišu se državljani drugih država članica Europske unije koji su izgubili biračko pravo:
a) smrću
b) oduzimanjem biračkog prava sukladno propisima države čiji su državljani
c) rješenjem policijske uprave odnosno policijske postaje o prestanku privremenog ili stalnog boravka u Republici Hrvatskoj
d) na osobni zahtjev.
(2) O brisanju birača upisuje se bilješka o brisanju, pravna osnova brisanja i datum brisanja.
V. PRAVO NA UVID I KORIŠTENJE PODATAKA IZ REGISTRA BIRAČA
Članak 20.
(1) Birač ima pravo uvida u svoj upis u registru birača putem sustava e-Građani ili neposredno u nadležnom upravnom tijelu.
(2) O podacima upisanim u registar birača na zahtjev birača izdaje se potvrda.
Članak 21.
(1) Članovi predstavničkih tijela dok obavljaju dužnost imaju pravo uvida u podatke upisane u registar birača, koji se odnose na osobno ime i prebivalište birača, u nadležnom upravnom tijelu uz nadzor službene osobe, sukladno zakonima kojima se uređuju izbori za zastupnike u Hrvatski sabor i sustav lokalne i područne (regionalne) samouprave.
(2) Prilikom uvida nije dopušteno snimanje, zapisivanje ili bilo koji drugi oblik bilježenja osobnih podataka birača.
Članak 22.
(1) Nakon objave pravovaljanih kandidacijskih lista, sudionici u izbornom postupku mogu zatražiti podatke iz registra birača koji se odnose na osobno ime i prebivalište birača po općinama, gradovima, županijama, za područje cijele Republike Hrvatske ili po državama u inozemstvu, ovisno o vrsti izbora ili referenduma te području, odnosno izbornoj jedinici u kojoj se kandidiraju.
(2) Kada se provode izbori po osnovi nacionalne pripadnosti, sudionici u izbornom postupku mogu, osim podataka iz stavka 1. ovoga članka, zatražiti i podatak o nacionalnosti birača za nacionalnu manjinu ili grupu nacionalnih manjina čiji su kandidat.
(3) Zahtjev iz stavaka 1. i 2. ovoga članka podnosi se u pisanom obliku za pojedine općine, gradove ili županije nadležnom upravnom tijelu, a za područje cijele Republike Hrvatske i birače koji nemaju prebivalište u Republici Hrvatskoj Ministarstvu.
(4) Nadležna tijela iz stavka 3. ovoga članka dužna su pripremiti podatke za neposredno preuzimanje na mediju za pohranu podataka u roku od dva radna dana od dana zaprimanja zahtjeva.
VI. OBJAVE BIRAČIMA U VRIJEME RASPISANIH IZBORA ILI REFERENDUMA 
Članak 23.
(1) Kada se održavaju izbori na cjelokupnom teritoriju Republike Hrvatske ili državni referendum Ministarstvo, odnosno nadležno upravno tijelo kad se održavaju izbori u pojedinim jedinicama lokalne i područne (regionalne) samouprave ili lokalni referendum, dužni su na svojim mrežnim stranicama u roku od tri dana od dana raspisivanja izbora ili referenduma, ovisno o vrsti izbora, objaviti biračima upute o načinu, mjestu, vremenu i rokovima podnošenja zahtjeva za:
1. uvid u svoj upis u registru birača
2. upis, dopunu, ispravak ili promjenu podataka u registru birača
3. privremeni upis, prethodnu registraciju ili aktivnu registraciju
4. izdavanje potvrde za glasovanje izvan mjesta prebivališta.
(2) Diplomatsko-konzularna predstavništva Republike Hrvatske u inozemstvu (u daljnjem tekstu: diplomatsko-konzularno predstavništvo) dužna su na svojim mrežnim stranicama u roku od tri dana od dana raspisivanja izbora za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državnog referenduma objaviti biračima upute o načinu, mjestu, vremenu i rokovima za podnošenje zahtjeva za prethodnu registraciju ili aktivnu registraciju.
(3) U vrijeme raspisanih izbora ili referenduma zahtjeve iz stavka 1. točke 2. ovoga članka birači imaju pravo podnositi najkasnije deset dana prije dana određenog za održavanje izbora ili referenduma.
(4) Zahtjeve iz stavka 1. točaka 3. i 4. i stavka 2. ovoga članka birači mogu podnositi od dana raspisivanja izbora za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državnog referenduma do najkasnije deset dana prije dana određenog za održavanje izbora ili državnog referenduma.
VII. POSEBNI STATUSI BIRAČA
1. ZAJEDNIČKE ODREDBE ZA POSEBNE STATUSE
Članak 24.
(1) Za vrijeme provedbe izbora za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državnog referenduma, biraču se može odobriti i upisati poseban status o:
a) privremenom upisu
b) prethodnoj registraciji
c) aktivnoj registraciji
d) izdanoj potvrdi za glasovanje izvan mjesta prebivališta.
(2) Birač može imati upisan samo jedan poseban status.
(3) Poseban status odnosi se samo na raspisane izbore ili referendum i briše se automatski nakon provedbe izbora ili referenduma za koje je upisan.
(4) Ako je poseban status upisan prije upisa bilješke iz članka 10. stavka 1. točke 10. ovoga Zakona, brisat će se po službenoj dužnosti. 
Članak 25.
Biraču koji u roku iz članka 23. stavka 4. ovoga Zakona promijeni prebivalište, a već ima upisan poseban status, podatak o prebivalištu u registru birača će se promijeniti nakon brisanja posebnog statusa ili zbog odustanka od zahtjeva na temelju kojeg je unesena bilješka o posebnom statusu.
Članak 26.
(1) Zahtjev za privremeni upis, prethodnu registraciju ili aktivnu registraciju birač može predati u pisanom obliku neposredno, poslati poštom ili dostaviti elektroničkim putem.
(2) Zahtjev se primarno dostavlja elektronički putem sustava e-Građani. 
(3) Zahtjev koji se ne dostavi u skladu sa stavkom 2. ovoga članka, predaje se u pisanom obliku neposredno, šalje poštom ili dostavlja elektroničkom poštom.
(4) Zahtjev za osobu koja će navršiti 18 godina u razdoblju od isteka roka iz članka 23. stavka 4. ovoga Zakona do dana izbora ili referenduma podnosi njezin zakonski zastupnik.
(5) Birač može odustati od zahtjeva ili ga izmijeniti do isteka roka iz članka 23. stavka 4. ovoga Zakona.
(6) O zahtjevu, odustanku od zahtjeva ili izmjeni zahtjeva upisuje se bilješka. 
(7) Bilješka iz stavka 6. ovoga članka sadrži informaciju o načinu podnošenja zahtjeva, odnosno je li zahtjev podnesen u skladu sa stavkom 2. ili stavkom 3. ovoga članka.
Članak 27.
U slučaju provedbe izbora za Predsjednika Republike Hrvatske, birač može u istom zahtjevu zatražiti privremeni upis, prethodnu registraciju, odnosno aktivnu registraciju i za slučaj ponovljenih izbora za isto ili drugo mjesto ili samo zatražiti privremeni upis, prethodnu registraciju, odnosno aktivnu registraciju za slučaj ponovljenih izbora.
Članak 28.
Zahtjevi podneseni putem sustava e-Građani automatski se obrađuju i bilježe u registru birača.
Članak 29.
Na izborima za zastupnike u Hrvatski sabor birači s posebnim statusom glasuju za kandidate izborne jedinice prema mjestu svog prebivališta, odnosno nacionalnoj pripadnosti.
2. PRIVREMENI UPIS
Članak 30.
(1) Birač s prebivalištem u Republici Hrvatskoj koji će se na dan održavanja izbora za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državnog referenduma zateći izvan mjesta prebivališta u Republici Hrvatskoj, može podnijeti zahtjev za privremeni upis za područje drugog grada ili općine u Republici Hrvatskoj.
(2) Iznimno od stavka 1. ovoga članka, birač koji će se na dan održavanja izbora za zastupnike u Hrvatski sabor zateći na području drugog naselja unutar istoga grada ili općine u kojoj ima prebivalište i radi se o istoj izbornoj jedinci, može podnijeti zahtjev za privremeni upis unutar istoga grada ili općine.
(3) Zahtjev za privremeni upis, koji se podnosi u skladu s člankom 26. stavkom 3. ovoga Zakona, podnosi se upravnom tijelu.
(4) Poslove upisa privremenog upisa u registar birača obavlja tijelo kojemu je zahtjev podnesen.
(5) U bilješci iz članka 26. stavka 6. ovoga Zakona o privremenom upisu navodi se mjesto i adresa boravka u Republici Hrvatskoj na kojoj će se birač zateći na dan izbora ili referenduma.
3. PRETHODNA REGISTRACIJA
Članak 31.
(1) Birač s prebivalištem u Republici Hrvatskoj koji će se na dan održavanja izbora za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državnog referenduma zateći izvan granica Republike Hrvatske, može podnijeti zahtjev za prethodnu registraciju za područje određenog diplomatsko-konzularnog predstavništva. 
(2) Zahtjev za prethodnu registraciju, koji se podnosi u skladu s člankom 26. stavkom 3. ovoga Zakona, podnosi se upravnom tijelu ili diplomatsko-konzularnom predstavništvu. 
(3) Poslove upisa prethodne registracije u registar birača obavlja tijelo kojemu je zahtjev podnesen.
(4) U bilješci iz članka 26. stavka 6. ovoga Zakona o prethodnoj registraciji uz mjesto i adresu boravka u inozemstvu navodi se država i diplomatsko-konzularno predstavništvo na čijem će se području birač zateći na dan izbora ili referenduma.
4. AKTIVNA REGISTRACIJA
Članak 32.
[bookmark: _Hlk219980740](1) Birači koji nemaju prebivalište u Republici Hrvatskoj aktivno se registriraju radi glasovanja na izborima za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državnom referendumu.
(2) Birači koji imaju važeću osobnu iskaznicu s podatkom o prebivalištu izvan Republike Hrvatske aktivno se registriraju po službenoj dužnosti za područje diplomatsko-konzularnog predstavništva prema inozemnoj adresi.
(3) Birači koji nemaju važeću osobnu iskaznicu s podatkom o prebivalištu izvan Republike Hrvatske ili birači iz stavka 2. ovoga članka koji žele glasovati na području drugog diplomatsko-konzularnog predstavništva, odnosno u Republici Hrvatskoj, aktivno se registriraju na zahtjev.
(4) Zahtjev za aktivnu registraciju, koji se podnosi u skladu s člankom 26. stavkom 3. ovoga Zakona, podnosi se diplomatsko-konzularnom predstavništvu ili upravnom tijelu.
(5) Poslove upisa aktivne registracije u registar birača obavlja tijelo kojemu je zahtjev podnesen.
(6) U bilješci iz članka 26. stavka 6. ovoga Zakona o aktivnoj registraciji za mjesto u Republici Hrvatskoj navodi se mjesto i adresa boravka u Republici Hrvatskoj na kojoj će se birač zateći na dan izbora ili referenduma, a o aktivnoj registraciji za mjesto u inozemstvu, uz mjesto i adresu boravka u inozemstvu navodi se država i diplomatsko-konzularno predstavništvo na čijem će se području birač zateći na dan izbora ili referenduma.
5. POTVRDA ZA GLASOVANJE IZVAN MJESTA PREBIVALIŠTA
Članak 33.
(1) Birači s prebivalištem u Republici Hrvatskoj koji će se na dan održavanja izbora za Predsjednika Republike Hrvatske, članove u Europski parlament iz Republike Hrvatske ili državnog referenduma zateći izvan mjesta prebivališta u Republici Hrvatskoj ili izvan granica Republike Hrvatske, mogu zatražiti potvrdu za glasovanje izvan mjesta prebivališta bez navođenja mjesta boravka na dan izbora. U slučaju provedbe izbora za Predsjednika Republike Hrvatske, birač može zatražiti i potvrdu za ponovljeni izbor ili samo potvrdu za ponovljeni izbor.
(2) Birači s prebivalištem u Republici Hrvatskoj koji će se na dan održavanja izbora za zastupnike u Hrvatski sabor zateći izvan mjesta prebivališta u Republici Hrvatskoj ili izvan granica Republike Hrvatske, mogu zatražiti potvrdu za glasovanje izvan mjesta prebivališta uz navođenje mjesta boravka u Republici Hrvatskoj, odnosno države i diplomatsko-konzularnog predstavništva na čijem će se području birač zateći na dan izbora.
(3) Zahtjev se podnosi osobno i neposredno upravnom tijelu.
(4) Biraču se potvrda izdaje osobno i neposredno u upravnom tijelu isti dan kad je i zatraži.
(5) Iznimno od odredbi stavaka 3. i 4. ovoga članka, na zahtjev birača koji će se na dan izbora ili referenduma zateći u operacijama potpore miru, operacijama odgovora na krize, humanitarnim operacijama i drugim aktivnostima u inozemstvu podnesenog posredno putem tijela državne uprave nadležnog za poslove obrane, potvrde izdaje upravno tijelo Grada Zagreba i dostavlja ih posredno putem tijela državne uprave nadležnog za poslove obrane.
(6) O izdanim potvrdama upisuje se bilješka.
(7) Potvrda sadrži osobne podatke birača koji se iskazuju na izvatku iz registra birača.
6. POPISI O POSEBNIM STATUSIMA
Članak 34.
(1) Na temelju provedenih zahtjeva za upis posebnog statusa, u informacijskom sustavu registra birača mogu se izraditi posebni popisi:
1. privremeno upisanih birača po općinama i gradovima u Republici Hrvatskoj
2. prethodno registriranih birača po državama i diplomatsko-konzularnim predstavništvima
3. aktivno registriranih birača po općinama i gradovima u Republici Hrvatskoj i po državama i diplomatsko-konzularnim predstavništvima
4. izdanih potvrda za glasovanje izvan mjesta prebivališta
radi praćenja statusa zahtjeva i promjena mjesta glasovanja, kontrole podataka i izrade izvadaka.

(2) Popisi iz stavka 1. ovoga članka dostupni su nadležnim upravnim tijelima koja vode registar birača u skladu s člankom 7. stavcima 2. i 3. ovoga Zakona i upravnim tijelima koja su provela zahtjev za upis posebnog statusa. 

(3) Popisi iz stavka 1. točaka 2. do 4. ovoga članka dostupni su diplomatsko-konzularnim predstavništvima.
VIII. POSEBNE KATEGORIJE BIRAČA
Članak 35.
Birači koji se na dan izbora za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državnog referenduma zateknu:
a) u službi u Oružanim snagama Republike Hrvatske
b) u operacijama potpore miru, operacijama odgovora na krize, humanitarnim operacijama i drugim aktivnostima u inozemstvu
c) na pomorskim i riječnim brodovima pod hrvatskom zastavom izvan njezinih granica, na plutajućim objektima u unutrašnjim morskim vodama i teritorijalnom moru Republike Hrvatske kao članovi posade
d) kaznionicama, zatvorima ili odgojnim zavodima kao osobe lišene slobode
e) kod pružatelja usluge smještaja ili organiziranog stanovanja u sustavu socijalne skrbi
glasuju na posebnim biračkim mjestima koja se određuju sukladno posebnim zakonima kojima se uređuju izbori i referendum.
Članak 36.
(1) Podaci o biračima iz članka 35. ovoga Zakona dostavljaju se upravnim tijelima iz stavaka 2. do 5. ovoga članka najkasnije deset dana prije dana određenog za održavanje izbora za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državnog referenduma.
(2) O biračima koji će se na dan izbora ili referenduma zateći u službi u Oružanim snagama Republike Hrvatske ili operacijama potpore miru, operacijama odgovora na krize, humanitarnim operacijama i drugim aktivnostima u inozemstvu podatke i zahtjeve za izdavanjem potvrda izvan mjesta prebivališta dostavljaju zapovjedništva postrojbi Oružanih snaga Republike Hrvatske upravnom tijelu Grada Zagreba.
(3) O biračima koji će se na dan izbora ili referenduma zateći na pomorskim i riječnim brodovima pod hrvatskom zastavom izvan njezinih granica, na plutajućim objektima u unutrašnjim morskim vodama i teritorijalnom moru Republike Hrvatske kao članovi posade podatke dostavljaju trgovačka društva - vlasnici brodova i vlasnici plutajućih objekata upravnom tijelu prema sjedištu pravne osobe.
(4) O biračima koji će se na dan izbora ili referenduma zateći u kaznionicama, zatvorima ili odgojnim zavodima kao osobe lišene slobode podatke dostavljaju uprave kaznionica, zatvora ili odgojnih zavoda upravnom tijelu prema mjestu kaznionice, zatvora ili odgojnog zavoda.
(5) Na zahtjev birača koji će na dan izbora ili referenduma biti korisnici usluge smještaja ili organiziranog stanovanja u sustavu socijalne skrbi podatke dostavljaju odgovorne osobe pružatelja usluga upravnom tijelu prema sjedištu pravne osobe.
IX. ZATVARANJE REGISTRA BIRAČA
Članak 37.
(1) Deset dana prije dana određenog za održavanje izbora ili referenduma zatvara se registar birača.
(2) U registar birača se prije njegovog zatvaranja upisuju osobe koje će u razdoblju od zatvaranja registra birača do dana izbora ili referenduma navršiti 18 godina.
(3) Nakon zatvaranja registra birača nisu dopuštene promjene ili unos podataka u registar birača, osim na temelju odluke Visokog upravnog suda iz članka 11. stavka 5. ovoga Zakona, na temelju zahtjeva birača koji su podneseni do zatvaranja registra birača, ali su zaprimljeni nakon zatvaranja i upisa u skladu s člankom 47. ovoga Zakona.
(4) U skladu sa stavkom 3. ovoga članka provode se promjene ili unos podataka temeljem zaprimljenih odluka, odnosno zahtjeva zaprimljenih najkasnije do donošenja odluke o zaključenom registru birača.
Članak 38.
Kad se održavaju izbori u pojedinim jedinicama lokalne i područne (regionalne) samouprave ili provodi lokalni referendum, zatvara se dio registra birača za područje za koje se provode izbori ili lokalni referendum.
X. ODLUKA O ZAKLJUČENOM REGISTRU BIRAČA
Članak 39.
(1) U roku od pet dana od dana zatvaranja registra birača donosi se odluka o zaključenom registru birača.
(2) Odluku iz stavka 1. ovoga članka donosi ministar nadležan za poslove opće uprave kad se održavaju izbori na cjelokupnom teritoriju Republike Hrvatske, provodi državni referendum, održavaju izbori u pojedinim jedinicama područne (regionalne) samouprave, odnosno Gradu Zagrebu ili provodi lokalni referendum u jedinicama područne (regionalne) samouprave, odnosno Gradu Zagrebu.
(3) Odluku iz stavka 1. ovoga članka donosi župan kad se održavaju izbori u pojedinim jedinicama lokalne samouprave ili provodi lokalni referendum u jedinicama lokalne samouprave.
Članak 40.
U odluci o zaključenom registru birača navodi se datum zaključivanja, utvrđuje ukupan broj birača i, ovisno o vrsti izbora ili referenduma, posebno se utvrđuje:
1. broj birača s prebivalištem u Republici Hrvatskoj po općinama i gradovima kad se održavaju izbori za zastupnike u Hrvatski sabor, izbori Predsjednika Republike Hrvatske, izbori članova u Europski parlament iz Republike Hrvatske, državni referendum, lokalni izbori, izbori članova vijeća i predstavnika nacionalnih manjina u jedinicama lokalne i područne (regionalne) samouprave i lokalni referendum
2. broj prethodno registriranih birača kad se održavaju izbori za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske i državni referendum
3. broj aktivno registriranih birača kad se održavaju izbori za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske i državni referendum
4. broj državljana drugih država članica Europske unije kad se održavaju izbori za članove u Europski parlament iz Republike Hrvatske, izbori za članove predstavničkih tijela u jedinicama lokalne i područne (regionalne) samouprave i lokalni referendum.
Članak 41.
(1) Ministarstvo odluku o zaključenom registru birača iz članka 39. stavka 2. ovoga Zakona i statističke podatke, ovisno o vrsti izbora, o broju birača iz članka 40. ovoga Zakona dužno je objaviti na svojoj mrežnoj stranici i dostaviti Državnom izbornom povjerenstvu u roku od jednog dana od dana donošenja odluke.
(2) Nadležno upravno tijelo odluku o zaključenom registru birača iz članka 39. stavka 3. ovoga Zakona i statističke podatke o broju birača u pojedinim jedinicama lokalne samouprave u kojima se provode izbori ili referendum dužno je objaviti na svojoj mrežnoj stranici i dostaviti Državnom izbornom povjerenstvu u roku od jednog dana od dana donošenja odluke.
XI. IZVADCI IZ REGISTRA BIRAČA
Članak 42.
(1) Na temelju podataka iz zaključenog registra birača nadležno upravno tijelo raspoređuje birače i izrađuje izvatke prema utvrđenim biračkim mjestima.
(2) Izvadak, ovisno o vrsti izbora, sadrži sljedeće:
1. redni broj birača na izvatku
2. osobno ime birača
3. spol
4. datum rođenja
5. prebivalište
6. nacionalnost ako se provode izbori po osnovi nacionalne pripadnosti
7. bilješku o posebnom statusu, izbornoj jedinici, da je birač državljanin druge države članice Europske unije i drugim podacima sukladno ovom Zakonu i posebnim zakonima kojima se uređuju izbori i referendum
8. mjesto za potpis birača.
(3) Na naslovnoj strani izvatka, ovisno o vrsti izbora, navodi se sljedeće:
1. nadležno upravno tijelo, odnosno diplomatsko-konzularno predstavništvo na izvatku za inozemstvo
2. oznaka i naziv izvatka
3. grad ili općina, odnosno država na izvatku za inozemstvo
4. izborna jedinica
5. biračko mjesto
6. naziv izbora
7. datum izbora.
(4) Zadnju stranu izvatka ovjerava ovlaštena službena osoba nadležnog upravnog tijela i navodi se ukupan broj birača upisan u izvadak i datum izrade izvatka.
(5) U slučaju istodobne provedbe više izbora ili referenduma, izvadci se izrađuju za svake izbore ili referendume posebno.
(6) Izvadci se mogu izraditi u elektroničkom i fizičkom obliku.
[bookmark: _Hlk222915786]Članak 43.
(1) Izvadak koji sadrži podatke o biračima koji će glasovati na biračkom mjestu prema mjestu prebivališta označava se velikim slovom „A“. 
(2) Izvadak koji sadrži podatke o privremeno upisanim biračima, odnosno o biračima koji će glasovati na biračkom mjestu izvan mjesta prebivališta i prazne rubrike u koje će se upisati podaci birača koji će glasovati na tom biračkom mjestu s potvrdom za glasovanje izvan mjesta prebivališta označava se velikim slovom „B“.
Članak 44.
(1) Kad se provode izbori za zastupnike u Hrvatski sabor, birači pripadnici nacionalnih manjina koji imaju pravo na zastupljenost u Hrvatskom saboru, iskazuju se na izvadcima iz članka 43. ovoga Zakona.
(2) Kad se provode lokalni izbori u jedinicama lokalne i područne (regionalne) samouprave u kojima pripadnici nacionalnih manjina, odnosno pripadnici hrvatskog naroda u jedinici u kojoj pripadnici neke nacionalne manjine čine većinu stanovništva, imaju pravo na zamjenika općinskog načelnika, gradonačelnika, odnosno župana, dopunski izbori za predstavnike nacionalnih manjina i izbori za članove vijeća i predstavnika nacionalnih manjina u jedinicama lokalne i područne (regionalne) samouprave, za svako biračko mjesto se izrađuje izvadak po osnovi nacionalne pripadnosti sukladno posebnim zakonima kojima se uređuju lokalni izbori i izbori vijeća i predstavnika nacionalnih manjina.
Članak 45.
Nadležno upravno tijelo dostavlja izvatke nadležnom izbornom povjerenstvu najkasnije 24 sata prije vremena određenog za otvaranje biračkih mjesta na dan izbora odnosno referenduma.
XII. IZVADAK ZA INOZEMSTVO
Članak 46.
(1) Na temelju podataka iz zaključenog registra birača nadležno diplomatsko-konzularno predstavništvo izrađuje izvadak za inozemstvo za izbore za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske i državni referendum prema utvrđenim biračkim mjestima.
(2) Izvadak ovjerava ovlašteni predstavnik diplomatsko-konzularnog predstavništva.
(3) Izvadak sadrži aktivno registrirane birače i prethodno registrirane birače za to biračko mjesto, odnosno diplomatsko-konzularno predstavništvo.
(4) U izvadak se dodatno upisuju birači koji su glasovali na temelju potvrde za glasovanje izvan mjesta prebivališta.
(5) Na izvadak za inozemstvo se odgovarajuće primjenjuju odredbe članka 42. ovoga Zakona.
XIII. POTVRDA O BIRAČKOM PRAVU
Članak 47.
(1) Hrvatski državljani koji imaju biračko pravo, a nisu upisani u izvatke dostavljene na biračka mjesta, mogu na dan izbora ili referenduma glasovati na temelju potvrde o biračkom pravu.
(2) Biraču koji nije upisan u registar birača ili je označen neaktivnim u skladu s člankom 13. stavkom 3. ili člankom 16. ovoga Zakona, potvrda se može izdati nakon što ga nadležno upravno tijelo iz članka 7. ovoga Zakona upiše u odgovarajuću evidenciju iz članka 6. ovoga Zakona, odnosno označi aktivnim i suglasi se s izdavanjem potvrde.
[bookmark: _Hlk222996085](3) Birača koji je bio označen neaktivnim u skladu s člankom 13. stavkom 3. ovoga Zakona, službena osoba koja izdaje potvrdu dužna je usmeno upozoriti da se aktivira privremeno za izbore za koje se izdaje potvrda o biračkom pravu te da će se njegov upis ponovno deaktivirati do zaprimanja podatka o prebivalištu u skladu s člankom 13. stavkom 1. ovoga Zakona, odnosno dok ne prijavi svoje prebivalište.
(4) O upisu, odnosno aktivaciji postojećeg upisa, davanju suglasnosti za izdavanje potvrde i izdavanju potvrde upisuje se bilješka.
(5) Potvrda sadrži osobne podatke birača koji se iskazuju na izvatku iz registra birača. 
(6) Potvrde su sastavni dio izvatka za biračko mjesto na kojem je birač glasovao.
Članak 48.
(1) Biraču s prebivalištem u Republici Hrvatskoj potvrdu izdaje nadležno upravno tijelo prema mjestu prebivališta. 
(2) Biraču koji nema prijavljeno prebivalište u Republici Hrvatskoj potvrdu izdaje diplomatsko-konzularno predstavništvo.
XIV. OBRASCI POTVRDA
Članak 49.
Obrasce, sadržaj, izgled i oblik potvrda iz članaka 33. i 47. ovoga Zakona pravilnikom propisuje ministar nadležan za poslove opće uprave.
XV. PONAVLJANJE IZBORA
Članak 50.
(1) Državno izborno povjerenstvo dužno je obavijestiti Ministarstvo o:
a) objavi odluke o ponavljanju izbora za Predsjednika Republike Hrvatske 
b) objavi rezultata izbora za općinskog načelnika, gradonačelnika i župana 
odmah nakon objave na mrežnim stranicama Državnog izbornog povjerenstva.
(2) Nakon zaprimanja obavijesti otvara se registar birača i obavljaju se sve radnje u skladu s odredbama ovoga Zakona do zatvaranja registra birača u skladu s člankom 37. ovoga Zakona.
Članak 51.
(1) Birači upisani u registar birača u skladu s člankom 47. stavkom 2. ovoga Zakona ostaju upisani u registar birača i za potrebe provedbe izbora iz članka 50. stavka 1. ovoga Zakona.
(2) Birači koji su u skladu s člankom 27. ovoga Zakona zatražili privremeni upis, prethodnu registraciju, odnosno aktivnu registraciju i za slučaj ponovljenih izbora, nakon određivanja datuma ponovljenih izbora za Predsjednika Republike Hrvatske mogu podnijeti novi zahtjev.
XVI. OTVARANJE REGISTRA BIRAČA
Članak 52.
Nakon objave konačnih rezultata izbora ili referenduma otvara se registar birača.
XVII. UPRAVNI NADZOR
Članak 53.
(1) Upravni nadzor nad poslovima povjerenima ovim Zakonom obavlja Ministarstvo.
[bookmark: _Hlk229128161][bookmark: _Hlk229128136](2) Službene osobe koje obavljaju upravni nadzor ovlaštene su putem informacijskog sustava registra birača učiniti uvid u sve upisane podatke i radnje koje obavljaju nositelji povjerenih poslova i diplomatsko-konzularna predstavništva.
XVIII. PRAVO PRISTUPA REGISTRU BIRAČA DRUGIH TIJELA
Članak 54.
Diplomatsko-konzularna predstavništva imaju pravo pristupa i pravo rada u registru birača od dana stupanja na snagu odluke o raspisivanju izbora za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državnog referenduma do objave konačnih rezultata izbora ili državnog referenduma u skladu s odredbama ovoga Zakona.
Članak 55.
[bookmark: _Hlk220677159]Državno izborno povjerenstvo i nadležna izborna povjerenstva imaju pravo pristupa podacima iz registra birača u svrhu provjere podataka kandidata i birača podupiratelja kandidature od dana stupanja na snagu odluke o raspisivanju izbora do proteka rokova za zaštitu izbornog prava u postupku kandidiranja sukladno posebnim zakonima kojima se uređuju izbori. 
XIX. INFORMACIJSKI SUSTAV REGISTRA BIRAČA I ČUVANJE PODATAKA
Članak 56.
(1) Ministarstvo utvrđuje i vodi jedinstveni informacijski sustav registra birača.
(2) Izrada poslovnog rješenja, uspostava informacijskog sustava registra birača i njegovo održavanje i nadogradnja povjeravaju se pravnoj osobi od posebnog interesa za Republiku Hrvatsku čiji su predmet poslovanja usluge iz područja obrade podataka i informacijsko-komunikacijskih tehnologija radi sigurnosti i osiguranja kontinuiteta obavljanja poslova.
(3) Registar birača, kao registar koji sadrži osobne podatke, pohranjuje se sukladno zakonu kojim se uređuje državna informacijska infrastruktura.
Članak 57.
(1) Baza podataka zaključenog registra birača izrađena za pojedine izbore ili referendum čuva se trajno u elektroničkom obliku.
(2) Čuvanje baze podataka povjerava se pravnoj osobi iz članka 56. stavka 2. ovoga Zakona.
XX. ZAŠTITA OSOBNIH PODATAKA
Članak 58.
[bookmark: _Hlk220678331](1) Ministarstvo je voditelj obrade osobnih podataka.
(2) Ministarstvo je nadležno za obradu osobnih podataka iz registra birača i objavu otvorenih podataka iz registra birača u obliku anonimnih statističkih podataka.
(3) Otvoreni podaci su podaci dostupni u otvorenim oblicima koji se mogu slobodno koristiti, ponovno uporabiti i dijeliti.
(4) Ministarstvo obradu osobnih podataka može povjeriti izvršitelju obrade sukladno propisima kojima se uređuje zaštita osobnih podataka. 
Članak 59.
(1) Voditelji obrade osobnih podataka su: 
1. upravna tijela u obavljanju poslova u skladu s odredbama ovoga Zakona i posebnih zakona kojima se uređuju izbori i referendum
2. diplomatsko-konzularna predstavništva u obavljanju poslova u skladu s odredbama ovoga Zakona i posebnih zakona kojima se uređuju izbori i referendum
3. Državno izborno povjerenstvo i nadležna izborna povjerenstva u postupcima provjere kandidatura i postupanju s izvadcima u skladu s odredbama ovoga Zakona i posebnih zakona kojima se uređuju izbori i referendum
4. Sudionici u izbornom postupku iz članka 22. ovoga Zakona u obavljanju političke aktivnosti u razdoblju od potvrde kandidature do objave konačnih rezultata izbora.
(2) Članovi predstavničkih tijela iz članka 21. ovoga Zakona su primatelji sukladno propisima kojima se uređuje zaštita osobnih podataka.
(3) U postupcima provjere kandidatura iz stavka 1. točke 3. ovoga članka obrada osobnih podataka može se povjeriti izvršitelju obrade sukladno propisima kojima se uređuje zaštita osobnih podataka.
XXI. IZBORI ZA ČLANOVE VIJEĆA MJESNIH ODBORA
Članak 60.
Na izbore za članove vijeća mjesnih odbora odgovarajuće se primjenjuju odredbe članaka 42. i 45. ovoga Zakona.
PRIJELAZNE I ZAVRŠNE ODREDBE
Članak 61.
(1) Pravilnik iz članka 49. ovoga Zakona ministar nadležan za poslove opće uprave donijet će u roku od šest mjeseci od dana stupanja na snagu ovoga Zakona.
(2) Do stupanja na snagu Pravilnika iz članka 49. ovoga Zakona ostaje na snazi Pravilnik o obrascima potvrda koje se izdaju iz registra birača („Narodne novine“, br. 31/20.).
Članak 62.
Izbori i referendumi koji su raspisani prije stupanja na snagu ovoga Zakona dovršit će se prema odredbama Zakona o registru birača („Narodne novine“, br. 144/12., 105/15. i 98/19.).
Članak 63.
Danom stupanja na snagu ovoga Zakona prestaje važiti Zakon o registru birača („Narodne novine“, br. 144/12., 105/15. i 98/19.).
Članak 64.
Ovaj Zakon objavit će se u „Narodnim novinama“, a stupa na snagu 1. ožujka 2027.


OBJAŠNJENJE ODREDABA ZAKONA
Uz članak 1.
Ovaj članak sadržava predmet uređenja Zakona. Ustroj, sadržaj, vođenje i priprema registra birača za provedbu izbora i referenduma obuhvaćaju sva relevantna pravila propisana ovim Zakonom.
Uz članak 2.
Ovim člankom utvrđuje se rodna neutralnost pojmova koji se koriste u ovom Zakonu, a koje pravilo obvezuje i donositelje podzakonskih akata kada ih donose na temelju ovog Zakona.
Uz članak 3.
Ovim člankom se utvrđuje pojam registra birača kao registra koji se vodi u elektroničkom obliku o osobama koje imaju biračko pravo.
Uz članak 4.
Ovim člankom određuje se svrha vođenja registra birača i korištenja podataka iz registra birača. Podaci iz registra birača koriste se za provedbu izbora i referenduma. Budući da su podaci sadržani u registru birača osobni podaci osoba koje ostvaruju biračko pravo, na njihovo prikupljanje i obradu primjenjuju se propisi kojima se uređuje zaštita osobnih podataka. Dodatno se napominje, a kad je riječ o mjesnim izborima, da se odredbe koje se odnose na izbore za članove vijeća mjesnih odbora odgovarajuće odnose na izbore za članove vijeća gradskih kotareva ili gradskih četvrti sukladno članku 65. Zakona o lokalnoj i područnoj (regionalnoj) samoupravi.
Uz članak 5.
Biračko pravo je strogo osobno pravo. Ovim odredbama se određuje da upis u registar birača ima konstitutivni značaj za ostvarivanje prava na glasovanje. Birač može imati samo jedan upis u registru birača. 
Uz članak 6.
Ovim člankom propisuje se sadržaj registra birača. Registar birača se sastoji od tri evidencije. Evidencije se razlikuju po sadržaju ovisno o tome koja se kategorija birača u njih upisuje, odnosno je li riječ o hrvatskim državljanima s prebivalištem u Republici Hrvatskoj ili o hrvatskim državljanima koji nemaju prebivalište u Republici Hrvatskoj ili je riječ o državljanima drugih država članica Europske unije koji ostvaruju biračko pravo u Republici Hrvatskoj.
Uz članak 7.
Odredbama ovog članka određuje se način vođenja registra birača, odnosno vođenje registra birača po službenoj dužnosti. 
Ovim člankom propisana je nadležnost za vođenje registra birača. Upravno tijelo županije i Grada Zagreba nadležno za registar birača (u daljnjem tekstu: upravno tijelo) vodi  dio registra birača za područje za koje je ustrojeno (u daljnjem tekstu: nadležno upravno tijelo) kao povjereni posao državne uprave. Dodatno, vođenje evidencije birača hrvatskih državljana koji nemaju prebivalište u Republici Hrvatskoj povjereno je upravnom tijelu Grada Zagreba. Dakle, upravno tijelo Grada Zagreba vodi dio registra birača za birače s prebivalištem u Gradu Zagrebu i evidenciju birača hrvatskih državljana koji nemaju prebivalište u Republici Hrvatskoj. Na sličan način uređena je nadležnost upravnog tijela Grada Zagreba i u području osobnih stanja građana, odnosno evidencije o državljanstvu pa je zadržan kontinuitet prakse i postupanja.
U ovom članku skraćeni su nazivi upravnih tijela nadležnih za registar birača, pri čemu se skraćeni naziv „upravno tijelo“ koristi kad se utvrđuje stvarna nadležnost, a mjesna nadležnost nije vezana područjem za koje je upravno tijelo ustrojeno. Skraćeni naziv „nadležno upravno tijelo“ koristi se kad se utvrđuje stvarna i mjesna nadležnost vezana područjem u skladu s ovim člankom.
Uz članak 8.
Odredbom ovog članka utvrđuje se obveza vođenja registra birača po gradovima i općinama u Republici Hrvatskoj, odnosno po državama u inozemstvu. Adresni podaci unutar grada i općine temelje se na registru prostornih jedinica. Ovi podaci temelj su za raspored birača na biračka mjesta.
Uz članak 9.
Ovim člankom detaljnije se uređuje stvarna nadležnost upravnih tijela za vođenje registra birača, odnosno nabrajaju se poslovi koje ta tijela obavljaju od upisa u registar birača do brisanja iz registra birača kao i obavljanje drugih poslova određenih ovim Zakonom i posebnim zakonima kojima se uređuju izbori i referendum.
Uz članak 10.
Ovim člankom utvrđuje se sadržaj evidencije birača hrvatskih državljana s prebivalištem u Republici Hrvatskoj i evidencije birača hrvatskih državljana koji nemaju prebivalište u Republici Hrvatskoj. Svaki od podataka propisan ovim člankom ima svoju svrhu. Osobito je potrebno istaknuti važnost osobnog identifikacijskog broja (OIB) kao jedinstvenog identifikatora koji služi za povezivanje podataka u službenim evidencijama na kojima se temelji registar birača, odnosno kod dohvaćanja podataka i kao takav je neophodan podatak u sadržaju registra birača. Također, bez OIB-a ne bi funkcionirala elektronička usluga e-Birači. S obzirom da naizgled nije nužan podatak za ostvarivanje biračkog prava, posebno se objašnjava svrha podataka o spolu. Podatak o spolu potreban je radi utvrđivanja uravnotežene zastupljenosti žena i muškaraca na kandidacijskim listama te za statističke i analitičke obrade. U ovom članku se među podacima koje sadrži registar birača navodi broj i status važenja osobne iskaznice. Taj podatak je potreban radi aktivne registracije po službenoj dužnosti koja će se provoditi samo za birače s važećom osobnom iskaznicom s inozemnom adresom i taj podatak će se dohvaćati samo u odnosu na te birače. 
Odredbama ovoga članka propisuje se mjesto upisa i to na način da se hrvatski državljani s prebivalištem u Republici Hrvatskoj upisuju prema mjestu prebivališta u Republici Hrvatskoj dok se hrvatski državljani koji nemaju prebivalište u Republici Hrvatskoj upisuju po državama i adresnom podatku u inozemstvu koji je za njih evidentiran u Republici Hrvatskoj u evidencijama tijela državne uprave nadležnog za unutarnje poslove. Za točnost podataka u registru birača iznimno je važna točnost podataka o prebivalištu birača.
U slučaju promjene nekog od podataka u evidencijama na kojima se temelji registar birača, upisuje se bilješka o promjeni - pravna osnova promjene i datum promjene. O promjenama podataka, koji se ažuriraju automatskim dohvaćanjem podataka iz nadležnih evidencija, bilješke se unutar aplikacije registra birača automatski kreiraju i udio rada službenih osoba je sveden na minimum. Naime, ovo će biti moguće jer se paralelno s izradom ovoga Zakona radio i reinženjering aplikacije registra birača zasnovane na novim tehnologijama i s novim funkcionalnostima usmjerenim na ubrzanje i pojednostavljenje poslovnih procesa.
Bilješka o ostvarivanju prava na glasovanje na izborima za članove u Europski parlament u drugoj državi članici Europske unije upisuje se radi sprečavanja glasovanja hrvatskih državljana više od jedanput. Do brisanja te bilješke biraču je oduzeto pravo na glasovanje na izborima za članove u Europski parlament iz Republike Hrvatske. Slijedom toga, kad se provode izbori za članove u Europski parlament iz Republike Hrvatske na izvadcima se ne iskazuju birači koji imaju upisanu bilješku o ostvarivanju prava na glasovanje na izborima za članove u Europski parlament u drugoj državi članici Europske unije. Isto tako, ti birači ne mogu imati upisan poseban status u skladu s člankom 24. ovoga Zakona niti im se može izdati potvrda o biračkom pravu iz članka 47. ovoga Zakona. Ove mjere sukladne su Zakonu o izboru članova u Europski parlament iz Republike Hrvatske, a time i direktivama Europske unije (Direktiva Vijeća 93/109/EZ od 6. prosinca 1993. i Direktiva Vijeća 2013/1/EU od 20. prosinca 2012. o izmjeni Direktive 93/109/EZ).
Uz članak 11.
Ovim člankom uređuje se način podnošenja zahtjeva za upis, dopunu, ispravak ili promjenu podataka u registru birača. Dopuna podatka odnosi se na upis podatka koji nije upisan u registar birača, dok se ispravak, odnosno promjena odnose na već upisani podatak za koji birač tvrdi da nije točan ili ga želi promijeniti, odnosno izjasniti se drukčije. S obzirom na to da se većina podataka o biračima hrvatskim državljanima dohvaća automatski iz službenih evidencija po službenoj dužnosti, ova odredba se za birače hrvatske državljane u biti odnosi samo na podatak o nacionalnosti. Radi ekonomičnosti i pojednostavljenja administrativnog postupanja, upravni postupak je predviđen samo u slučaju neusvajanja zahtjeva. U skladu s člankom 18. ovoga Zakona, ova odredba se odgovarajuće primjenjuje i na državljane drugih država članica Europske unije. 
Ovim člankom propisana je i pravna zaštita. U vrijeme kad nisu raspisani izbori, protiv rješenja nadležnog upravnog tijela može se izjaviti žalba tijelu državne uprave nadležnom za poslove opće uprave, odnosno Ministarstvu pravosuđa, uprave i digitalne transformacije. U vrijeme raspisanih izbora zbog radnji poveznih s vrlo kratkim rokovima, redovni put pravne zaštite po prirodi stvari nije moguće ostvariti prije zaključivanja registra birača pa je stoga ostavljena samo mogućnost podnošenja tužbe Visokom upravnom sudu Republike Hrvatske i to s vrlo kratkim rokovima (u roku od 24 sata od primitka rješenja). Put pravne zaštite i rokovi su postavljeni na način da je izvjesno da će o tužbi koja je podnesena zadnji dan kad po tijeku radnji može biti podnesena biti odlučeno do donošenja odluke o zaključenom registru birača.
Uz članak 12.
Prema članku 45. Ustava Republike Hrvatske birač je hrvatski državljanin s navršenih 18 godina. Birači se upisuju u registar birača po službenoj dužnosti. Kod prvog upisa podaci se dohvaćaju iz službenih evidencija o prebivalištu i boravištu građana i osobnim ispravama. Dakle, birač hrvatski državljanin ne mora poduzimati nikakve radnje vezano uz upis u registar birača.
Uz članak 13.
Podaci u registru birača ažuriraju se automatskom razmjenom podataka između registra birača i službenih evidencija, odnosno dohvaćanjem podataka putem državne informacijske infrastrukture iz evidencija na čijim se podacima temelji registar birača. Time se osigurava točnost i ažurnost podataka u realnom vremenu, a razmjena podataka se odvija u sigurnom okruženju.
U slučaju dohvata podatka o promjeni prebivališta iz Republike Hrvatske u inozemstvo i obrnuto, birača će se automatski rasporediti u odgovarajuću evidenciju. Na ovaj način udjel rada službenih osoba sveden je na minimum.
U slučaju da se iz nadležne evidencije Ministarstva unutarnjih poslova dohvati podatak da je osobi, odnosno biraču prebivalište odjavljeno na „nepoznato“ (odjavio dosad poznato prebivalište, a nije prijavio novo mjesto i adresu prebivališta u Republici Hrvatskoj, odnosno državu i mjesto u inozemstvu ili je iz nekog razloga odjavljen po službenoj dužnosti od strane nadležne policijske uprave ili postaje), toga će se birača automatski označiti neaktivnim u registru birača dok ne regulira svoje prebivalište – prijavi svoje prebivalište u Republici Hrvatskoj, odnosno ne dojavi nadležnom tijelu državne uprave za unutarnje poslove svoje prebivalište u inozemstvu. Dok ima status „neaktivan“ birač se neće iskazivati na izvadcima iz registra birača ni u statistikama iz registra birača. Kao što je prethodno navedeno, registar birača se vodi po općinama i gradovima u Republici Hrvatskoj, odnosno po državama za inozemstvo i stoga je poznato i točno prebivalište ključan element za uredno vođenje registra birača i raspored birača na biračka mjesta. Na dan izbora ti birači će i dalje moći ostvariti svoje biračko pravo na temelju potvrde o biračkom pravu, a što je uređeno člankom 47. ovoga Zakona.
Uz članak 14.
Ovim se člankom propisuje mogućnost upisa, odnosno promjene podatka o nacionalnoj pripadnosti na temelju izjave birača. Ovaj podatak može se upisivati, odnosno mijenjati tokom cijele godine, a u vrijeme raspisanih izbora do zatvaranja registra birača. 
U registar birača upisuju se samo podaci o nacionalnosti birača pripadnika hrvatskog naroda i pripadnika nacionalnih manjina za koje se provode izbori po osnovi nacionalne pripadnosti, a koje su navedene u izvorišnim odredbama Ustava Republike Hrvatske. Birači čiji upis u registru birača ne sadrži podatak o nacionalnosti, na izvadcima se navode na isti način kao i birači pripadnici hrvatskog naroda, odnosno bez podataka o nacionalnosti.
Uz članak 15.
Ovim člankom utvrđuju se razlozi brisanja birača iz registra birača. Iz registra birača brišu se osobe koje su izgubile biračko pravo smrću ili prestankom hrvatskog državljanstva. Temeljem dohvaćanih podataka iz nadležnih službenih evidencija, bilješka o brisanju automatski se kreira u aplikaciji registra birača te sadrži pravnu osnovu brisanja, datum smrti ili prestanka hrvatskog državljanstva i datum brisanja.
Uz članak 16.
Ovim člankom propisuje se da se birači za koje se ne zaprimi podatak o činjenici smrti nakon navršenih 110 godina života automatski označavaju neaktivnima u registru birača te se ne iskazuju u statistikama i na izvadcima sve dok se ne utvrdi činjenica života. Dakle, bez pravne činjenice o smrti, upis se ne briše, nego se samo deaktivira.
S ovim se problemom suočavaju i druge države, pa su stoga uvele različite modele administrativnog zatvaranja upisa (arhiviranje upisa, deaktivacija upisa i sl.) pod određenim uvjetima (godine života, nepoznato prebivalište, izostanak „signala života“ (plaćanje poreza, korištenje zdravstvenih usluga i dr. aktivnosti u odnosu na javnopravna tijela). Arhiviranje upisa u registru stanovništva ima primjerice Estonija.
Ovaj institut je potrebno uvesti zbog nedostatka formalnog podatka o činjenici smrti ili proglašenju nestale osobe umrlom, a koji najčešće ostaje nepoznat u odnosu na birače koji nemaju prebivalište u Republici Hrvatskoj i nemaju druge pravne veze s Republikom Hrvatskom osim državljanstva.
S obzirom da je prema podacima Državnog zavoda za statistiku za 2024. i 2025. godinu prosječni životni vijek u Republici Hrvatskoj oko 79 godina uzeta je granica od 110 kao granica koja će najviše doprinijeti točnosti podataka u registru birača, a ujedno najmanje utjecati na birače. Birača se neće brisati iz registra birača bez formalne potvrde činjenice smrti i moći će ga se vrlo jednostavno ponovno aktivirati, doslovno jednim klikom, po službenoj dužnosti ako nadležno upravno tijelo iz drugih administrativnih izvora dobije potvrdu života ili na temelju aktivnosti samog birača prema nadležnom upravnom tijelu.
Uz članke 17.-19.
Ovim člancima utvrđuje se sadržaj evidencije birača državljana drugih država članica Europske unije koji ostvaruju svoje biračko pravo u Republici Hrvatskoj na izborima za članove u Europski parlament iz Republike Hrvatske, izborima za predstavnička tijela jedinica lokalne i područne (regionalne) samouprave i lokalnom referendumu. Mjesto upisa određuje se prema mjestu njihova privremenog ili stalnog boravka u Republici Hrvatskoj uz ispunjavanje uvjeta i u roku određenim posebnim zakonima (Zakon o izboru članova u Europski parlament iz Republike Hrvatske i Zakon o pravu državljana drugih država članica Europske unije u izborima za predstavnička tijela lokalne i područne (regionalne) samouprave). U slučaju promjene podataka, upisuje se bilješka o promjeni u kojoj se navodi pravna osnova promjene i datum promjene. Za razliku od državljana Republike Hrvatske koji se u registar birača upisuju ex offo, državljani drugih država članica Europske unije upisuju se u registar birača na temelju osobnog zahtjeva. Zahtjev se može podnijeti tijekom cijele godine, a u vrijeme raspisanih izbora do isteka roka utvrđenog posebnim zakonima (najkasnije 30 dana prije dana izbora). Nadležno upravno tijelo dužno je osobu obavijestiti o statusu njezina zahtjeva, a u slučaju odbijanja zahtjeva stranci je osiguran isti put pravne zaštite kao i državljanima Republike Hrvatske. O promjeni osobnih podataka, o kojima se ne vodi službena evidencija u Republici Hrvatskoj, birač je u obvezi obavijestiti nadležno upravno tijelo. Osim ranije navedenoga, ovim člancima su propisani razlozi brisanja, način brisanja i sadržaj bilješke o brisanju. Državljani drugih država članica Europske unije brišu se iz registra birača ako su izgubili biračko pravo smrću ili im je isto oduzeto sukladno propisima države čiji su državljani ili prestankom privremenog ili stalnog boravka u Republici Hrvatskoj ili ako to sami zatraže. Bilješka o brisanju unosi se u aplikaciju registra birača te sadrži pravnu osnovu brisanja i datum brisanja. 
Uz članak 20.
Ovim člankom utvrđuje se pravo svakog birača da tijekom cijele godine može izvršiti uvid u svoj upis u registru birača i to putem sustava e-Građani ili neposredno u nadležnom upravnom tijelu. U stavku 2. se propisuje ovlaštenje za izdavanje potvrde o podacima upisanim u registar birača. Birač može zatražiti izdavanje potvrde samo za sebe, odnosno o svojim podacima upisanim u registar birača. Ova potvrda izdaje se u skladu s člankom 159. Zakona o općem upravnom postupku („Narodne novine“, br. 47/09. i 110/21.)
Uz članak 21.
Ovim člankom uređuje se pravo uvida članova predstavničkih tijela u set podataka koji se odnosi na prezime, ime i prebivalište birača upisanih u registar birača uz nadzor službene osobe u nadležnom upravnom tijelu. Članovi predstavničkih tijela pravo uvida imaju dok obavljaju dužnost, sukladno posebnim zakonima. Institut uvida propisan je Zakonom o lokalnoj i područnoj (regionalnoj) samoupravi u dijelu u kojem se uređuju prava i dužnosti članova predstavničkih tijela. Također, isto pravo uvida zastupnicima u Hrvatskom saboru propisano je Zakonom o izborima zastupnika u Hrvatski sabor. Nadležno upravno tijelo priprema i omogućava uvid u navedeni set podataka u odgovarajućem obliku za pregled. 
Na ovaj način omogućava se kontrola podataka u registru birača i jača povjerenje u točnost podataka. Kontrola i transparentnost stoje nasuprot zaštiti osobnih podataka i njihova je ravnoteža važna za postizanje oba cilja.
Uz članak 22.
Odredbama ovoga članka utvrđena je mogućnost davanja iz registra birača određenog seta osobnih podataka (ime, prezime i adresa prebivališta birača) sudionicima u izbornom postupku (političke stranke, nezavisne liste ili kandidati) ovisno o vrsti izbora ili referenduma te području, odnosno izbornoj jedinici u kojoj se kandidiraju. Kada se provode izbori s osnova nacionalne pripadnosti pravovaljano predloženi kandidati mogu na pisani zahtjev zatražiti osim ranije navedenih podataka i podatak o nacionalnosti birača za nacionalnu manjinu ili grupu nacionalnih manjina za koju se kandidiraju. Ujedno, odredbama ovoga članka uređuje se način podnošenja zahtjeva za davanje podataka, nadležno tijelo kojem se podnosi zahtjev, rok u kojem se imaju pripremiti podaci kao i njihov oblik. Na sva druga pitanja zaštite osobnih podataka kao što su čuvanje povjerljivosti podataka, korištenje podataka za određenu svrhu, prestanak pristupa i uništenje podataka primjenjuju se odredbe propisa kojima se uređuje zaštita osobnih podataka i nije ih potrebno niti bi bilo nomotehnički pravilno prepisivati ih u ovaj Zakon.
Ovim člankom doprinosi se ravnopravnom sudjelovanju svih sudionika u političkim aktivnostima, transparentnosti podataka, mogućnosti provjere točnosti podataka u registru birača, ali uvažavajući načelo razmjernosti u korištenju podacima u odnosu na zaštitu osobnih podataka birača.
Uz članak 23.
Ovim člankom propisuje se obveza Ministarstva, odnosno nadležnog upravnog tijela da nakon raspisanih izbora ili referenduma, ovisno o vrsti izbora ili referenduma i području na kojem se provode, u određenom roku objave na mrežnim stranicama uputu biračima o načinu, mjestu, vremenu i zakonskim rokovima za podnošenje zahtjeva za uvid, upis, dopunu, ispravak ili promjenu podataka u registru birača i zahtjeva za upis posebnih statusa ili za izdavanje potvrde za glasovanje izvan mjesta prebivališta. U slučaju raspisivanja izbora za zastupnike u Hrvatski sabor, Predsjednika Republike, članove u Europski parlament iz Republike Hrvatske ili državnog referenduma utvrđena je obveza i diplomatsko-konzularnih predstavništava Republike Hrvatske da objave na svojim mrežnim stranicama upute biračima o podnošenju zahtjeva za prethodnu ili aktivnu registraciju. U vrijeme kada nisu raspisani izbori ili referendum ne postoji zakonsko ograničenje za podnošenje zahtjeva za upis, dopunu, ispravak ili promjenu podataka u registru birača, odnosno zahtjev se može podnijeti tijekom cijele godine. U vrijeme raspisanih izbora ili referenduma to se može učiniti do najkasnije deset dana prije dana određenog za održavanje izbora ili referenduma. U vrijeme raspisanih izbora na kojima je sukladno posebnim zakonima kojima se uređuju izbori i referendum (Zakon o izborima zastupnika u Hrvatski sabor, Zakon o izboru Predsjednika Republike Hrvatske, Zakon o izboru članova u Europski parlament iz Republike Hrvatske i Zakon o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave) dopušteno glasovanje izvan mjesta prebivališta, zahtjeve za posebni status i za izdavanje potvrde za glasovanje izvan mjesta prebivališta birači mogu podnositi od dana raspisivanja do najkasnije deset dana prije dana određenog za održavanje izbora ili državnog referenduma. Ovaj rok od deset dana za birače se čini često nepotrebno dug i ograničavajući, ali treba imati u vidu organizaciju, pripremu i otpremu izbornih materijala u inozemstvo.
Uz članak 24.
Posebnim zakonima kojima se uređuju izbori za zastupnike u Hrvatski sabor, Predsjednika Republike, članove u Europski parlament iz Republike Hrvatske i državni referendum propisana je mogućnost da se biračko pravo može ostvariti i izvan mjesta prebivališta. U tom slučaju birač treba unaprijed znati i planirati gdje će se zateći na dan izbora ili referenduma. Upisom posebnog statusa (privremenog upisa, prethodne registracije, aktivne registracije ili izdane potvrde za glasovanje izvan mjesta prebivališta) u registru birača se ne mijenja prebivalište birača nego samo mjesto glasovanja za konkretne izbore ili referendum. Poseban status odnosi se samo na raspisane izbore ili referendum i automatski se briše iz aplikacije registra birača nakon provedbe izbora ili referenduma za koje je upisan.
Uz članak 25.
Ovim člankom utvrđeno je da se u vrijeme raspisanih izbora, za birače koji već imaju upisan poseban status, ne provodi, do brisanja posebnog statusa, ažuriranje podataka o prebivalištu dohvaćeno iz evidencije Ministarstva unutarnjih poslova. Automatsko ažuriranje podataka o prebivalištu dovelo bi do situacija da više ne bi u svim slučajevima bili ispunjeni uvjeti za odobrenje i upis već prethodno zatraženog posebnog statusa. Stoga, podneseni i odobreni zahtjev za posebnim statusom ima prednost pred redovnim ažuriranjem podataka. Nakon izbora i brisanja posebnog statusa, podaci o prebivalištu će se automatski ažurirati.
Uz članak 26.
Ovim člankom utvrđuje se način podnošenja zahtjeva za privremeni upis, prethodnu i aktivnu registraciju. Građane se primarno želi potaknuti da zahtjeve podnose elektronički putem sustava e-Građani. Za birače koji do deset dana prije dana održavanja izbora ili referenduma neće navršiti 18 godina, ali će biti punoljetni na dan izbora ili referenduma, zahtjev za upis posebnog statusa za njih podnose njihovi zakonski zastupnici. Ovim člankom se utvrđuje i mogućnost odustanka ili izmjene zahtjeva za upisom posebnog statusa i to do deset dana prije dana održavanja izbora ili referenduma. O podnošenju zahtjeva, odustanku ili izmjeni zahtjeva u aplikaciju registra birača se unosi bilješka koja sadrži i podatak o načinu podnošenja zahtjeva.
Uz članak 27.
S obzirom na mogućnost ponovljenih izbora (drugi krug) za Predsjednika Republike Hrvatske, ovim člankom propisuje se da birači mogu prilikom podnošenja zahtjeva za privremeni upis, prethodnu registraciju ili aktivnu registraciju zatražiti poseban status samo za prvi krug, za prvi i drugi krug ili samo za drugi krug glasovanja.
Uz članak 28.
Ovim člankom se utvrđuje da se zahtjevi podneseni putem sustava e-Građani automatski obrađuju i bilježe u registru birača. Kontrola na ovaj način zaprimljenih i obrađenih zahtjeva od strane nadležnih upravnih tijela osigurana je prema članku 34. ovoga Zakona.
Uz članak 29.
Ovim člankom utvrđuje se da birači koji imaju upisan poseban status na izborima za zastupnike u Hrvatski sabor glasuju za kandidate izborne jedinice prema mjestu svog prebivališta, odnosno nacionalnoj pripadnosti. To znači da neovisno o promjeni mjesta glasovanja birač i dalje glasuje za kandidate izborne jedinice prema mjestu svog prebivališta, a ne kandidate izborne jedinice prema mjestu glasovanja. Među ostalim, i zato se registar birača zatvara deset dana prije dana izbora, kako bi se osiguralo vrijeme za planiranje, pripremu i dostavu izbornih materijala na biračka mjesta i na područja drugih izbornih jedinica za birače koji će glasati izvan mjesta prebivališta.
Uz članak 30.
Ovim člankom uređuje se mogućnost privremenog upisa za područje drugog grada ili općine birača s prebivalištem u Republici Hrvatskoj kad se provode izbori za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državni referendum. Iznimno, kad se provode izbori za zastupnike u Hrvatski sabor, birači se mogu  privremeno upisati za područje drugog naselja unutar istoga grada ili općine u kojoj imaju prebivalište pod uvjetom da se radi o istoj izbornoj jedinici. Birači mogu zahtjev za privremeni upis u registar birača podnijeti putem sustava e-Građani (prema članku 26. ovoga Zakona) ili bilo kojem upravnom tijelu u Republici Hrvatskoj, neovisno o mjestu prebivališta ili mjestu gdje će se birač zateći na dan izbora odnosno referenduma. Poslove upisa privremenog upisa u registar birača obavlja tijelo kojemu je zahtjev podnesen. Na ovaj način osigurana je široka dostupnost upravnih tijela biračima za podnošenje zahtjeva. Istovremeno, ovim uređenjem podiže se učinkovitost upravnih tijela jer tijelo koje je neposredno zaprimilo zahtjev isti i rješava bez daljnjih prosljeđivanja nadležnom upravnom tijelu prema mjestu prebivališta birača kako je to dosad bilo te posljedično smanjuje mogućnost greške ili propusta.
Uz članak 31.
[bookmark: _Hlk223331418]Kako bi birači koji imaju prebivalište u Republici Hrvatskoj mogli ostvariti svoje biračko pravo u inozemstvu, na izborima za koje je posebnim zakonima dopušteno glasovanje izvan mjesta prebivališta, moraju se prethodno registrirati za inozemstvo, odnosno za područje određenog diplomatsko-konzularnog predstavništva. Birači hrvatski državljani mogu zahtjev za prethodnu registraciju podnijeti putem sustava e-Građani ili bilo kojem upravnom tijelu u Republici Hrvatskoj ili bilo kojem diplomatsko-konzularnom predstavništvu u inozemstvu, neovisno o mjestu prebivališta ili mjestu gdje će se zateći na dan izbora ili referenduma. Daljnjem pojednostavljenju ovog postupka doprinosi odredba prema kojoj poslove upisa prethodne registracije u registar birača obavlja tijelo kojemu je zahtjev podnesen. Time se smanjuje broj radnji odnosno administrativnih koraka koje ovlašteni službenik mora poduzeti u aplikaciji registra birača da bi proveo postupak prethodne registracije u odnosu na dosadašnje uređenje. Naime, prema dosadašnjem uređenju, zahtjev koji je zaprimilo stvarno nadležno, ali mjesno nenadležno tijelo, morao se proslijediti na rješavanje stvarno i mjesno nadležnom tijelu. Novim uređenjem broj koraka, odnosno klikova, bitno je smanjen, a što za birače znači brže i pouzdanije rješavanje njihovih zahtjeva. 
Uz članak 32.
Ovim člankom uređuje se aktivna registracija birača koji nemaju prebivalište u Republici Hrvatskoj za izbore za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državni referendum. Ovisno o činjenici imaju li ti birači važeću osobnu iskaznicu s podatkom o prebivalištu izvan Republike Hrvatske, bit će registrirani po službenoj dužnosti za biračko mjesto diplomatsko-konzularnog predstavništva prema inozemnoj adresi ili će biti aktivno registrirani na temelju osobnog zahtjeva ako nemaju važeću osobnu iskaznicu s inozemnom adresom ili ako žele glasovati na biračkom mjestu drugog diplomatsko-konzularnog predstavništva ili u Republici Hrvatskoj.
Pravila koja se odnose na birače koji nemaju prebivalište u Republici Hrvatskoj djelomično odstupaju od pravila koja se odnose na birače s prebivalištem u Republici Hrvatskoj iz više razloga. Prema Zakonu o osobnoj iskaznici („Narodne novine“, br. 62/15., 42/20., 144/20., 114/22. i 18/24.) hrvatski državljanin koji nema prijavljeno prebivalište u Republici Hrvatskoj može ishoditi osobnu iskaznicu u koju se upisuje podatak o njegovu prebivalištu izvan Republike Hrvatske prema podacima o prebivalištu ispisanim u javnoj ispravi koju mu je izdalo nadležno tijelo države u kojoj ima prijavljeno prebivalište ili odobren boravak. Hrvatskim državljanima koji nemaju prijavljeno prebivalište u Republici Hrvatskoj osobna iskaznica ne služi kao dokaz njihova prebivališta. Upravo iz razloga jer im ta osobna iskaznica ne služi kao dokaz prebivališta i jer ju nemaju obvezu mijenjati ako promijene prebivalište, aktivna registracija po službenoj dužnosti ne ide uvijek i bez iznimke u prilog biračima. Ona je za njih administrativno rasterećenje u smislu da ne moraju sami poduzeti nikakve dodatne radnje, ali u situaciji kad ih se po službenoj dužnosti registrira za biračko mjesto diplomatskog-konzularnog predstavništva na području kojeg oni više stvarno ne prebivaju, to im može bitno otežati ostvarivanje biračkog prava. Od uvođenja aktivne registracije po službenoj dužnosti vode se rasprave o njezinoj svrhovitosti i koristi za birače i mišljenja su podijeljena, a korist u prvom redu ovisi, kao i u drugim slučajevima, od uredne prijave prebivališta, odnosno obavješćivanja Ministarstva unutarnjih poslova o svojoj adresi u inozemstvu. Stoga, aktivna registracija po službenoj dužnosti je ograničena na birače koji imaju važeću osobnu iskaznicu s inozemnom adresom uz pretpostavku da će se na taj način postići ravnoteža između administrativnog rasterećenja birača (da se ne moraju aktivno registrirati na osobni zahtjev) i ostvarivanja biračkog prava na području na kojem stvarno borave. 
Zahtjev za aktivnu registraciju birači mogu podnijeti bilo kojem diplomatsko-konzularnom predstavništvu ili bilo kojem upravnom tijelu u Republici Hrvatskoj, neovisno o mjestu prebivališta ili mjestu gdje će se zateći na dan izbora odnosno referenduma.
Aktivna registracija ima svoju svrhu i u smislu planiranja i dostave dostatnog biračkog materijala na biračka mjesta u inozemstvu kao i izrade izvadaka za inozemstvo.
Birači koji nemaju prebivalište u Republici Hrvatskoj, a ne budu aktivno registrirani po službenoj dužnosti ili na osobni zahtjev, na izborni dan će i dalje moći ostvariti svoje biračko pravo na temelju potvrde o biračkom pravu u skladu s člancima 47. i 48. ovoga Zakona. 
Zajednički cilj spomenutih odredbi je omogućavanje ostvarivanja biračkog prava svakom biraču koji nema prebivalište u Republici Hrvatskoj uz što manje administrativnog tereta, a  istovremeno uz osiguravanje uredne provedbe demokratskih procesa glede osiguranja dostatne količine biračkog materijala i sprečavanja dvostrukog glasovanja. Biraču koji je aktivno registriran ne može se na izborni dan izdati potvrda o biračkom pravu. Biraču koji nije aktivno registriran može se izdati jedna potvrda o biračkom pravu.
Uz članak 33.
Osim privremenog upisa i prethodne registracije, birači s prebivalištem u Republici Hrvatskoj koji će se na dan održavanja izbora za Predsjednika Republike Hrvatske, članove u Europski parlament iz Republike Hrvatske ili državnog referenduma zateći izvan mjesta prebivališta u Republici Hrvatskoj ili izvan granica Republike Hrvatske, mogu zatražiti potvrdu za glasovanje izvan mjesta prebivališta bez navođenja mjesta boravka na dan izbora. U slučaju privremenog upisa i prethodne registracije birač unaprijed mora znati gdje će se zateći na dan izbora, međutim, u slučajevima kad to nije moguće, birač može zatražiti potvrdu za glasovanje izvan mjesta prebivališta. Ovdje je potrebno istaknuti da kad se provode izbori za koje je Republika Hrvatska jedna izborna jedinica, potvrda za glasovanje izvan mjesta prebivališta ne sadrži podatak o mjestu boravka na dan izbora jer birač s potvrdom može glasovati na bilo kojem biračkom mjestu u Republici Hrvatskoj ili u bilo kojem od određenih diplomatsko-konzularnih predstavništava u inozemstvu. Međutim, kad se provode izbori za zastupnike u Hrvatski sabor potvrda sadrži podatak o mjestu i adresi boravka u Republici Hrvatskoj, odnosno državi i diplomatsko-konzularnom predstavništvu gdje će se birač zateći na dan izbora ili državnog referenduma jer je potrebno unaprijed osigurati da na tim biračkim mjestima budu dostupni glasački listići njegove izborne jedinice.
Zahtjev za izdavanjem potvrde podnosi se osobno i neposredno u upravnom tijelu, neovisno o mjestu prebivališta birača. Isto tako, potvrda se izdaje osobno i neposredno biraču istoga dana kada je i zatraži. Ovdje treba napomenuti da bi traženje potvrde trebalo predstavljati iznimku samo za one slučajeve kad birač zaista ne zna gdje će se zateći na dan izbora, a u svim drugim slučajevima bi radi administrativnog rasterećenja kako birača tako i službenih osoba trebalo podnositi zahtjev za privremeni upis ili prethodnu registraciju putem sustava e-Građani. Propisuje se osobno podnošenje zahtjeva kao i preuzimanje potvrda jer su se analizom dosadašnjeg stanja pokazale manjkavosti podnošenja zahtjeva poštom i slanja potvrda poštom u smislu omogućavanja ostvarivanja biračkog prava i izvjesnosti isporuke do izbornog dana. Kao što je prethodno istaknuto jedan birač može imati zabilježen jedan poseban status (članak 24.) i ako je biraču izdana potvrda ona mu se ne može ponovno izdati. Isto tako ne smije i ne može mu se izdati potvrda o biračkom pravu iz članka 47. ovoga Zakona. Po dosadašnjem uređenju kad se potvrda mogla zatražiti i slati poštom (a mora se slati u fizičkom obliku jer se izdaje na propisanom i zaštićenom obrascu) događale su se situacije, prema navodima birača, da pošta, odnosno potvrda nije stigla na vrijeme ili da je dostavljena na krivu adresu. 
Potvrda se izdaje u jednom primjerku i aplikacija registra birača onemogućava izdavanje druge potvrde istom biraču.
Kada se provode izbori za Predsjednika Republike Hrvatske biraču se na njegov zahtjev može izdati jedna potvrda za izbor ili ponovljeni izbor, odnosno za prvi ili drugi krug ili dvije potvrde za izbor i ponovljeni izbor, odnosno za prvi i za drugi krug glasovanja. 
Iznimno, kako bi se pripadnicima u operacijama potpore miru, operacijama odgovora na krize, humanitarnim operacijama i drugim aktivnostima u inozemstvu omogućilo da nesmetano ostvare svoje biračko pravo, odredbama ovoga članka je propisano da tim biračima potvrde izdaje upravno tijelo Grada Zagreba. Zahtjevi birača za izdavanje potvrda dostavljaju se posredno putem tijela državne uprave nadležnog za poslove obrane. Upravno tijelo Grada Zagreba ovim biračima dostavlja potvrde putem tijela državne uprave nadležnog za poslove obrane. 
O izdanim potvrdama upisuje se bilješka u aplikaciji registra birača u trenutku izdavanja potvrde.
U odnosu na dosadašnje uređenje, biračima je djelomično sužena mogućnost načina podnošenja zahtjeva za izdavanjem potvrda, međutim, s druge strane proširena je dostupnost upravnih tijela, odnosno stvarna nadležnost za izdavanje potvrda na sva upravna tijela, neovisno o mjestu prebivališta birača. Smatra se da je na ovaj način postignut primarni cilj - osigurati ostvarivanje biračkog prava. Potvrdu bi kao što je prethodno istaknuto trebalo tražiti iznimno - kad birač zaista ne zna gdje će se zateći na dan izbora.
Uz članak 34.
Radi praćenja statusa zahtjeva i promjena mjesta glasovanja te kontrole podataka i izrade izvadaka, u aplikaciji registra birača mogu se izraditi posebni popisi po kategorijama birača koji su se radi glasovanja privremeno upisali izvan mjesta prebivališta, prethodno i aktivno registrirali te kojima je izdana potvrda za glasovanje izvan mjesta prebivališta. Predmetni popisi su, ovisno o vrsti posebnih statusa, dostupni nadležnim upravnim tijelima koja vode registar birača, upravnim tijelima koja su provela zahtjev za upis posebnog statusa i diplomatsko-konzularnim predstavništvima. Dakle, riječ je o alatu za praćenje i kontrolu obavljenih poslova i na raspolaganju su nadležnim tijelima sukladno njegovim potrebama.
Uz članak 35.
U ovom članku navode se posebne kategorije birača koje glasuju na posebnim biračkim mjestima sukladno posebnim zakonima kojima se uređuju izbori i referendum - Zakonu o izborima zastupnika u Hrvatski sabor,  Zakonu o izboru Predsjednika Republike Hrvatske, Zakonu o izboru članova u Europski parlament iz Republike Hrvatske i Zakonu o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave. 
U odnosu na manje izričajne razlike kojima se imenuju posebne kategorije birača između zakona kojima se uređuju izbori i referendum i ovoga Zakona, ističe se da se u ovome Zakonu navode na način kako se navode u posebnim zakonima kojima uređuje obrana i socijalna skrb, a slijedom prijedloga tijela državne uprave nadležnih za obranu i socijalnu skrb iznesenih u postupku izrade Nacrta prijedloga zakona. Tijelo državne uprave nadležno za poslove socijalne skrbi posebno je istaknulo da su prema članku 162. Zakona o socijalnoj skrbi („Narodne novine“, broj 18/22, 46/22, 119/22, 71/23, 156/23 i 61/25) Hrvatski zavod za socijalni rad, Obiteljski centar, dom socijalne skrbi i centar za pomoć u kući ustanove socijalne skrbi. Međutim, djelatnost socijalne skrbi obavljaju i udruge, vjerske organizacije i druge pravne osobe, fizičke osobe kao obrtnici i udomiteljske obitelji. S obzirom na to da korisnici ostvaruju usluge smještaja ili organiziranog stanovanja kod pružatelja socijalnih usluga koji nisu i ne moraju biti isključivo ustanove socijalne skrbi predlaže se na ovaj način obuhvatiti i te korisnike.
Uz članak 36.
Odredbama ovoga članka utvrđuje se obveza zapovjedništvima postrojbi Oružanih snaga Republike Hrvatske, trgovačkim društvima - vlasnicima brodova i vlasnicima plutajućih objekata, upravama kaznionica, zatvora ili odgojnih zavoda i odgovornim osobama - pružateljima usluga smještaja ili organiziranog stanovanja u sustavu socijalne skrbi dostave podataka o biračima koji će glasovati na posebnim biračkim mjestima upravnim tijelima za vođenje registra birača. Za Oružane snage i operacije potpore miru, operacije odgovora na krize, humanitarne operacije i druge aktivnosti u inozemstvu to je upravno tijelo Grada Zagreba. Za članove posade pomorskih i riječnih brodova, osobe lišene slobode i korisnike smještaja ili organiziranog stanovanja u sustavu socijalne skrbi to su upravna tijela prema sjedištu pravne osobe. Podaci se trebaju dostaviti čim se utvrde, a najkasnije do deset dana prije dana određenoga za održavanje izbora ili državnog referenduma. 
Uz članak 37.
Ovim člankom utvrđuje se rok zatvaranja registra birača (deset dana prije dana održavanja izbora ili referenduma). Prije zatvaranja registra birača u registar se upisuju i osobe koje će na dan izbora navršiti 18 godina života i to po službenoj dužnosti u skladu s člankom 12. ovoga Zakona. U razdoblju koje prethodi postupku zatvaranja registra birača upravna tijela i diplomatsko-konzularna predstavništva dužna su s pažnjom i odgovornošću obaviti sve poslove vezane za pripremu registra birača. Posebno je potrebno pratiti da su svi uredno podneseni zahtjevi za posebnim statusima pravovremeno riješeni i uneseni u registar birača. 
Nakon zatvaranja registra birača nisu dopuštene promjene ili unos podataka u registar birača, osim na temelju odluka Visokog upravnog suda iz članka 11. stavka 5. ovoga Zakona, na temelju zahtjeva birača koji su podneseni do zatvaranja registra birača, ali su zaprimljeni nakon zatvaranja registra birača i unosa na temelju članka 47. ovoga Zakona. Promjene na temelju odluka Visokog upravnog suda i na temelju zahtjeva birača za upisom posebnog statusa provode se najkasnije do donošenja odluke o zaključenom registru birača. Nakon toga (nakon dodatnih pet dana od zatvaranja registra birača), nikakve promjene nisu moguće jer se mora pristupiti izradi izvadaka, njihovom ispisu i pripremi za dostavu nadležnim izbornim povjerenstvima. Kad bi se promjene provodile, primjerice, do pred sami izborni dan ne bi bilo moguće pravovremeno pripremiti točne izvatke i dostaviti ih izbornim povjerenstvima. 
Uz članak 38.
Ovim člankom utvrđuje se da kada se održavaju izbori u pojedinim jedinicama lokalne i područne (regionalne) samouprave ili se provodi lokalni referendum da se zatvara samo dio registra birača za područje za koje se provode izbori ili lokalni referendum.
Uz članak 39.
Ovim člankom utvrđuje se nadležnost i rok za donošenje odluke o zaključenom registru birača. U roku od pet dana od dana zatvaranja registra birača, ovisno o vrsti izbora ili referenduma, ministar nadležan za poslove opće uprave ili župan, dužni su donijeti odluku o zaključenom registru birača. Duže razdoblje za donošenje odluke o zaključenom registru birača od dana zatvaranja registra (dosad bila dva dana) propisano je s ciljem da se upravnim tijelima i diplomatsko-konzularnim predstavništvima ostavi dovoljno vremena za rješavanje zahtjeva za posebnim statusima. Prema dosadašnjem uređenju, a zbog kratkih rokova između zatvaranja i zaključivanja registra birača, gotovo se bez iznimke moralo donositi rješenje o izmjeni rješenja zbog rješavanja zahtjeva podnesenih u zakonskom roku, ali koji su zaprimljeni nakon donošenja rješenja, a što je posljedično značilo ponovnu izradu izvadaka za biračka mjesta na koja je utjecala promjena. To je također predstavljalo izazov pravovremene dostave izvadaka nadležnim povjerenstvima. Ujedno, zamijenjen je dosad korišteni pojam „rješenje“ s pojmom „odluka“ jer se pojam „rješenje“ koristi, u pravilu, u upravnim postupcima kad se odlučuje o upravnoj stvari, a što u konkretnom slučaju nije riječ.
Uz članak 40.
Ovim člankom utvrđuje se sadržaj odluke o zaključenom registru birača ovisno o vrsti izbora ili referenduma. 
Uz članak 41.
Ovim člankom propisuje se obveza objave odluke o zaključenom registru birača i statističkih podatka o broju birača na mrežnoj stranici Ministarstva, odnosno nadležnog upravnog tijela i dostave Državnom izbornom povjerenstvu.
Uz članak 42.
Ovim člankom utvrđena je obveza nadležnog upravnog tijela da na temelju podataka iz zaključenog registra birača rasporedi birače na odgovarajuća biračka mjesta i izradi izvatke prema utvrđenim biračkim mjestima. Ovim člankom propisan je sadržaj i oblik izvadaka. Izvadci se mogu izraditi u elektroničkom i fizičkom obliku, međutim, oblik izvadaka ovisi o tehničkim pretpostavkama za korištenje određenog oblika izvadaka na svim biračkim mjestima.
U slučaju istodobne provedbe više vrsta izbora ili referenduma izvadci se izrađuju za svake izbore ili referendume posebno.
S obzirom na uvođenje mjesta za potpis birača na izvatku - Državno izborno povjerenstvo propisat će redoslijed izbornih radnji u odnosu na popunjavanje mjesta za potpis birača.
Uz članke 43.-45.
Člankom 43. propisano je kako se označavaju izvadci. Izvadak A sadrži podatke o biračima koji će glasovati na biračkom mjestu prema mjestu svoga prebivališta (redovno biračko mjesto). S obzirom na mogućnost glasovanja izvan mjesta prebivališta sukladno posebnim zakonima, izvadak B sadrži podatke o biračima koji će glasovati izvan mjesta prebivališta.
Prema članku 44. kada se provode izbori za zastupnike u Hrvatski sabor, birači pripadnici nacionalnih manjina, a koji imaju pravo na zastupljenost u Hrvatskom saboru, iskazuju se na izvadcima A i B. U tom slučaju izvadci, osim podataka iz članka  42. ovoga Zakona, sadrže i podatke o izbornoj jedinici i pripadnosti nacionalnoj manjini (rimskim brojevima od I do VI označavaju se nacionalne manjine, odnosno grupe nacionalnih manjina kako slijedi: I srpska; II mađarska; III talijanska; IV češka i slovačka; V austrijska, bugarska, njemačka, poljska, romska, rumunjska, rusinska, ruska, turska, ukrajinska, vlaška i židovska; VI albanska, bošnjačka, crnogorska, makedonska i slovenska).
Sukladno posebnom izbornom zakonu, kad se provode izbori za zastupnike u Hrvatski sabor, biračima pripadnicima nacionalnih manjina je dana mogućnost da se na biračkom mjestu izjasne žele li glasati za opću listu izborne jedinice ili za listu kandidata XII. izborne jedinice. Kada se provode izbori po osnovi nacionalne pripadnosti sukladno Zakonu o lokalnim izborima i Zakonu  o izboru vijeća i predstavnika nacionalnih manjina, za svako biračko mjesto izrađuju se posebni izvadci po osnovi nacionalne pripadnosti.
Kada se provode izbori za članove u Europski parlament iz Republike Hrvatske na izvadcima se ne iskazuju birači koji imaju upisanu bilješku o ostvarivanju prava na glasovanje na izborima za članove u Europski parlament u drugoj državi članici Europske unije kako bi se osiguralo da hrvatski državljani ne glasaju više o jedanput.
[bookmark: _Hlk222322026]Člankom 45. propisuje se obveza i rok u kojem su nadležna upravna tijela dužna nadležnim izbornim povjerenstvima dostaviti izvatke.
Uz članak 46.
Ovim člankom uređuje se izrada izvatka za inozemstvo od strane nadležnih diplomatsko-konzularnih predstavništava prema utvrđenim biračkim mjestima kad se provode izbori za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske i državni referendum. Na ovaj način ujednačava se praksa izrade izvadaka za biračka mjesta u Republici Hrvatskoj i izvan Republike Hrvatske i pojednostavljuje postupanje na izborni dan. Za razliku od dosadašnjeg popisa za glasovanje koji se na izborni dan ručno sastavljao na temelju popisa aktivno registriranih birača, prethodno registriranih birača i potvrda za glasovanje izvan mjesta prebivališta, izvadak za inozemstvo će se izrađivati na temelju podataka iz zaključenog registra birača bez dodatnog ručnog prepisivanja u popis za glasovanje. 
Izvadak sadrži prethodno i aktivno registrirane birače za biračko mjesto te se dodatno upisuju birači koji su glasovali na temelju potvrde za glasovanje izvan mjesta prebivališta. 
Uz članke 47. i 48.
Ovim člankom utvrđuje se da hrvatski državljani koji imaju biračko pravo, a nisu upisani u izvatke dostavljene na biračka mjesta, mogu na dan izbora ili referenduma svoje pravo glasovanja ostvariti na temelju potvrde o biračkom pravu. Ova odredba odnosi se na birače koji su upisani u registar birača, ali iz određenih razloga propisanih ovim Zakonom ili zbog teško predvidive, ali moguće, tehničke pogreške nisu upisani na izvatke kao i na birače koji su hrvatski državljani s navršenih 18 godina, ali iz nekog razloga nisu uopće upisani u registar birača. 
Biraču koji nije upisan u registar birača ili je označen neaktivnim u skladu s člankom 13. stavkom 3. ili člankom 16. ovoga Zakona potvrda se može izdati nakon što ga nadležno upravno tijelo upiše u odgovarajuću evidenciju, odnosno ponovno aktivira i suglasi se s izdavanjem potvrde. Upis u odgovarajuću evidenciju obavlja se prema dosadašnjoj praksi, a ovlaštena službena osoba podatke za upis utvrđuje na temelju podataka u dostupnim službenim evidencijama i odgovarajućim ispravama birača. U odnosu na upis ili aktivaciju birača kojemu potvrdu izdaje diplomatsko-konzularno predstavništvo te davanje suglasnosti za izdavanje potvrde, ističe se da se to obavlja udaljeno kroz aplikaciju registra birača u komunikaciji između diplomatsko-konzularnog predstavništva koje unosi potrebne podatke birača i nadležnog upravnog tijela koje provjerava te podatke i ovisno o utvrđenom daje ili uskraćuje suglasnost za izdavanje potvrde. 
Biraču s prebivalištem u Republici Hrvatskoj potvrdu o biračkom pravu izdaje nadležno upravno tijelo prema mjestu prebivališta birača u Republici Hrvatskoj. Za sve druge kategorije birača: biraču bez prebivališta u Republici Hrvatskoj koji je upisan u registar birača, ali nije aktivno registriran; biraču koji je upisan u registar birača, ali je označen neaktivnim temeljem članka 13. stavka 3. ovoga Zakona; biraču koji nema prebivalište u Republici Hrvatskoj i nije upisan u registar birača potvrdu može izdati bilo koje diplomatsko-konzularno predstavništvo, prema utvrđenim biračkim mjestima, pred kojim se zatekao.
Uz članak 49.
Ovim člankom propisuje se ovlast ministra nadležnog za poslove opće uprave za donošenje pravilnika o obrascima, sadržaju, izgledu i obliku potvrda iz članka 33. i 47. ovoga Zakona. 
Uz članke 50. i 51.
Ovim člancima propisuje se obveza Državnog izbornog povjerenstva da obavijesti Ministarstvo o objavi odluke o ponavljanju izbora za Predsjednika Republike Hrvatske i o objavi rezultata izbora za općinskog načelnika, gradonačelnika i župana i to odmah nakon objave na mrežnim stranicama Državnog izbornog povjerenstva. Po objavi odluke o ponavljanju izbora za Predsjednika Republike Hrvatske i održavanju drugog ili trećeg kruga glasovanja za općinskog načelnika, gradonačelnika i župana otvara se registar birača te se prije njegovog ponovnog zatvaranja (10 dana prije dana izbora) obavljaju sve pripremne radnje kao i za prvi krug. 
Birači mogu po određivanju datuma ponavljanja izbora za Predsjednika Republike Hrvatske podnijeti novi zahtjev za privremeni upis izvan mjesta prebivališta, prethodnu ili aktivnu registraciju te zahtjev za izdavanje potvrde za glasovanje izvan mjesta prebivališta, izmijeniti prethodno podnesene zahtjeve u dijelu u kojem se odnose na drugi krug, kao i odustati od prethodno podnesenih zahtjeva prema odredbama ovoga Zakona kojima se uređuju posebni statusi birača. Svi novi zahtjevi, promjene i odustanci od zahtjeva moraju se provesti u registru birača prije njegovog ponovnog zatvaranja. 
[bookmark: _Hlk222486594]Uz članak 52.
Ovim člankom utvrđuje se uvjet za otvaranje registra birača. Registar birača se ponovno otvara nakon objave konačnih rezultata izbora ili referenduma.
Uz članak 53.
Ovim člankom uređuje se upravni nadzor nad obavljanjem poslova povjerenim ovim Zakonom.
Uz članke 54. i 55.
Ovim člancima uređuje se pravo pristupa registru birača od strane drugih tijela, pored Ministarstva i upravnih tijela županija i Grada Zagreba nadležnih za registar birača.
Pravo pristupa i pravo rada u registru birača imaju ovlaštene službene osobe diplomatsko-konzularnih predstavništava i to od dana stupanja na snagu odluke o raspisivanju izbora za zastupnike u Hrvatski sabor, Predsjednika Republike Hrvatske, članove u Europski parlament iz Republike Hrvatske ili državnog referenduma do objave konačnih rezultata izbora ili državnog referenduma u skladu s odredbama ovoga Zakona.
Pravo pristupa podacima iz registra birača ima Državno izborno povjerenstvo i nadležna izborna povjerenstva u svrhu provjere podataka kandidata i birača podupiratelja kandidature i to od dana stupanja na snagu odluke o raspisivanju izbora do proteka rokova za zaštitu izbornog prava u postupku kandidiranja sukladno posebnim zakonima kojima se uređuju izbori. Ovdje se napominje da Državno izborno povjerenstvo i nadležna izborna povjerenstva, odnosno njihove ovlaštene osobe, nemaju izravan pristup aplikaciji registra birača nego putem servisa dobivaju pristup potrebnim podacima za obavljanje radnji koje su u njihovoj nadležnosti.
Uz članak 56.
Ovim člankom utvrđuje se nadležnost Ministarstva za vođenje jedinstvenog informacijskog sustava registra birača. Vođenje jedinstvenog informacijskog sustava registra birača znači ustrojavanje, upravljanje i održavanje informacijskog sustava kojim se omogućava sigurna i učinkovita razmjena podataka, interoperabilnost, smanjenje administrativnog opterećenja, smanjenje rizika ljudske pogreške te pružanje e-usluga. Izrada poslovnog rješenja, uspostava informacijskog sustava registra birača, njegovo tehničko održavanje i nadogradnja povjerava se pravnoj osobi od posebnog interesa za Republiku Hrvatsku kojoj su predmet poslovanja usluge iz područja obrade podataka i informacijskih tehnologija radi sigurnosti i osiguranja kontinuiteta obavljanja poslova. Za sustav koji je od neizostavne važnosti za uredno funkcioniranje demokratskih procesa, kao što je provedba izbora, ne može se dopustiti mogućnost dovođenja u situaciju da nema ugovorenog izvršitelja obrade podataka i održavanja sustava jer primjerice redovni postupak javne nabave traje dulje od očekivanog i sl.
[bookmark: _Hlk222732175]Uz članak 57.
Ovim člankom propisuje se obveza trajnog čuvanja u elektroničkom obliku baze podataka zaključenog registra birača za pojedine izbore ili referendume.
Uz članak 58.
Ovim člankom određuje se Ministarstvo za voditelja obrade. U svrhu jačanja povjerenja javnosti u točnost i ažurnost podataka u registru birača ovim člankom predviđa se i objava otvorenih podataka iz registra birača. Podaci će se objavljivati na portalu otvorenih podataka, a što je podatkovni čvor koji služi za prikupljanje, kategorizaciju i distribuciju otvorenih podataka. Otvoreni podaci su podaci dostupni u otvorenim oblicima koji se mogu za bilo koju namjenu slobodno koristiti, ponovno uporabiti i dijeliti. Otvoreni podaci u smislu ovog članka su anonimni statistički podaci iz kojih se ne može izravno ni neizravno otkriti identitet pojedinog birača, primjerice, broj birača po općinama, gradovima, županijama, izbornim jedinicama i sl. i njihova prosječna dob. Drugim riječima, neće se javno objavljivati osobni podaci kao što su osobno ime, OIB, spol, nacionalnost i drugi osobni podaci iz članaka 10. i 17. ovoga Zakona.
Ministarstvo obradu osobnih podataka može povjeriti izvršitelju obrade sukladno propisima kojim se uređuje zaštita osobnih podataka.
Uz članak 59.
Ovim člankom utvrđuje se da su pored Ministarstva, a u okviru obavljanja poslova utvrđenih ovim i posebnim zakonima kojima se uređuju izbori i referendum, voditelji obrade osobnih podataka i upravna tijela, diplomatsko-konzularna predstavništva, Državno izborno povjerenstvo i nadležna izborna povjerenstva. Voditelji obrade osobnih podataka su i sudionici u izbornom postupku iz članka 22. ovoga Zakona u okviru obavljanja političke aktivnosti. Državno izborno povjerenstvo i nadležna izborna povjerenstva ovlaštena su u postupcima provjere kandidatura, obradu osobnih podataka povjeriti izvršitelju obrade.
Uz članak 60.
Na izbore za članove vijeća mjesnih odbora na odgovarajući način primjenjuju se odredbe ovoga Zakona koje se odnose na raspoređivanje birača i izradu izvadaka prema utvrđenim biračkim mjestima i dostavu izvadaka nadležnim izbornim povjerenstvima. Navedeno se odnosi i na gradske kotareve ili gradske četvrti ako su statutom grada osnovani kao posebni oblici mjesne samouprave. 
Mjesna samouprava uređena je Zakonom o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 36/09., 36/09., 109/07., 125/08., 150/11., 144/12., 19/13., 137/15., 123/17., 98/19. i 144/20.). Navedenim Zakonom propisano je da će se statutom, odnosno drugim općim aktom općine ili grada urediti sva pitanja vezana uz izbore. S obzirom na broj jedinica lokalne samouprave, pa samim time i broj mogućih načina uređenja pitanja vezanih za izbore, na mjesne izbore primjenjuju se odgovarajuće samo odredbe ovoga Zakona koje se tiču izrade izvatka kako bi se uredila pravna osnova za korištenje podataka iz registra birača i za mjesne izbore.
Uz članak 61.
Ovim člankom utvrđuje se rok za donošenje pravilnika iz članka 49. ovoga Zakona.
Uz članak 62.
Ovim člankom propisano je da će se izbori i referendumi koji su raspisani, odnosno za koje je odluka o raspisivanju stupila na snagu prije stupanja na snagu ovoga Zakona, dovršiti prema odredbama Zakona o registru birača („Narodne novine“, br. 144/12., 105/15. i 98/19.).
Uz članak 63.
Ovim člankom propisano je da danom stupanja na snagu ovoga Zakona prestaje važiti Zakon o registru birača („Narodne novine“, br. 144/12., 105/15. i 98/19.).
Uz članak 64.
Ovom odredbom propisuje se stupanje na snagu Zakona. Zakon stupa na snagu 1. ožujka 2027. godine. Predviđeno je dulje vakacijsko razdoblje od uobičajenog sedmodnevnog kako bi se informacijski sustav registra birača mogao doraditi u skladu s odredbama novog Zakona. 

